title: Tampereen taidemuseo

text: Taidemuseon rakennus on entinen kruunun viljamakasiini, joka on suunniteltu vuonna 1838. Rakennustyöt aloitettiin todennäköisesti alkuvuodesta 1839. Talo on kaksikerroksinen ja edustaa tyyliltään uusklassismia. Jokaista julkisivua rytmittää neljä kaksoispilasteria, joiden väleissä on ikkunoita. Ulkoasu on yksinkertainen, hillitty ja vähäkoristeinen. Koska makasiini on ollut alun perin arkinen hyötyrakennus, sen ulkopintaa ei ole rapattu, vaan rosoinen punatiili on jätetty näkyviin. Kyseessä on tiettävästi Tampereen vanhin säilynyt punatiilijulkisivu. Talo on ulkopuolelta pääosin alkuperäisessä asussa.


title: Tampereen taidemuseo

text:
Makasiinin suunnittelijana on pidetty arkkitehti C. L. Engeliä, mutta sen rakennuspiirustukset on signeerannut myös arkkitehti Anton Wilhelm Arppe. On mahdollista, että Arppe suunnitteli rakennuksen ja Engel vain allekirjoitti suunnitelman, koska toimi silloin intendentinkonttorin johtajana.
Vuonna 1927 "Aamulehden" toimituksessa syntyi ajatus, että tyhjilleen jäänyt, puolustusministeriön omistama makasiini muutettaisiin taidemuseoksi. Maailmankuulua arkkitehtia Eliel Saarista pyydettiin ottamaan asiaan kantaa. Häneltä saatiin Yhdysvalloista hyvin mitäänsanomaton vastaus, mutta "Aamulehdessä" lausuntoa paisuteltiin ja se tulkittiin puoltavaksi kannanotoksi. 8. huhtikuuta lehti uutisoi: ”Maan etevimmät asiantuntijat asettuvat yksimielisinä puoltamaan arvonmukaisen käytännön hankkimista tälle monumentaaliselle rakennusluomalle.” Valtioneuvosto hyväksyi hankkeen ja luovutti rakennuksen Tampereen Taideyhdistykselle. Tontti kuului kaupungille, mutta valtuusto päätti antaa siitä osan yhdistykselle. Myöhemmin kaupunki myönsi vielä 200 000 markkaa talon kunnostustöihin.


title: Tampereen taidemuseo

text: Rakennuksen muutospiirustukset annettiin tamperelaisen arkkitehdin Hilja Gestrinin tehtäväksi vuonna 1929. Hän käytti suunnittelutyönsä pohjana Vilho Kolhon aikaisemmin tekemiä luonnoksia. Gestriniä avusti myös taiteilija Gabriel Engberg. Remontissa sisätilat purettiin kokonaan. Tiiliseinät, lämmitysuunit ja viljalaarit saivat väistyä uuden portaikon ja sen ympärille sijoittuvien ajanmukaisten näyttely- ja toimistotilojen tieltä. Rakennuksen ulkopuolella suurin muutos tehtiin kattolyhtyyn, jota levennettiin huomattavasti. Näin sisätiloihin saatiin pehmeää ylävaloa. Peltinen ulko-ovi vaihdettiin tammioveen ja ikkunaluukut korvattiin yksiruutuisilla ikkunoilla.


title: Tampereen taidemuseo

text: Gestrin suunnitteli taidemuseon tontin luoteisnurkkaan myös uuden piharakennuksen, joka oli tarkoitettu vahtimestarin asunnoksi. Talon kellariin sijoitettiin museon lämpökeskus, josta kanavia pitkin johdettiin lämpö museon lattian alle. Museo ja piharakennus valmistuivat kesäkuussa 1931. Hieman myöhemmin Tampereen kaupunki viimeisteli alueen puistomaiseksi.


title: Tampereen taidemuseo

text: Taidemuseoon on tehty peruskorjaukset 1950- ja 1960-lukujen vaihteessa sekä 1980-luvun alussa. Rakennusta remontoitiin laajasti myös vuonna 1971. Viimeisimmän peruskorjauksen (1982–1984) yhteydessä museotekniikka nykyaikaistettiin. Samalla museon näyttelytilat laajenivat, kun rakennukseen lisättiin arkkitehti Antti Ilveskosken suunnittelema maanalainen kerros. Laajentaminen tuli taloudellisesti mahdolliseksi, kun Tampereen kaupunki siirtyi museon omistajaksi 1980-luvulla. Se osti kiinteistön valtiolta, minkä jälkeen taideyhdistys luovutti sille vastuun museon toiminnasta.


title: Tampereen taidemuseo

text: Piharakennuksessa sijainnut vahtimestarin asunto muutettiin museon toimistotiloiksi vuonna 1979. Rakennusten välille tehtiin myöhemmin maanalainen yhdyskäytävä.


title: Tampereen taidemuseo

text: Taidemuseon rakennus on suojeltu rakennustaiteellisin, kulttuurihistoriallisin ja maisemallisin perustein. Myös entinen vahtimestarin talo on asemakaavassa määritetty kaupunkikuvan kannalta tärkeäksi rakennukseksi, jota ei saa purkaa ilman pakottavaa syytä.


title: Tampereen taidemuseo

text: Museovirasto on aikaisemmin pitänyt Tampereen taidemuseota ja viereistä Amurin työläismuseokorttelia valtakunnallisesti merkittävänä kulttuuriympäristönä. Kohteet menettivät tämän statuksen vuoden 2009 luokituksessa.


title: Tampereen taidemuseo

text: Tampereen taidemuseolla on toimisto Finlaysonin vanhalla tehdasalueella osoitteessa Väinö Linnan aukio 15. Siellä työskentelevät museon näyttely-yksikkö ja pedagoginen osasto (kulttuurikasvatusyksikkö Taite). Taidemuseo järjesti aikoinaan näyttelyitä samassa rakennuksessa sijainneessa Taidehalli TR1:ssä.


title: Tampereen taidemuseo

text: Taidemuseon varastot on keskitetty Tampereen museoiden yhteiseen kokoelmakeskukseen, joka on otettu käyttöön vuonna 2012. Kokoelmakeskus toimii vanhassa peruskorjatussa teollisuuskiinteistössä Ruskon kaupunginosassa. Keskuksessa säilytetään niitä taideteoksia, jotka eivät ole esillä näyttelyissä tai kaupungin julkisissa tiloissa. Siellä on tilat myös teosten konservoinnille sekä muulle kokoelmien hoidolle ja tutkimukselle.


title: Tampereen taidemuseo

text: Taidemuseon hallinnoima Muumimuseo (ent. Muumilaakso) sai pysyvän paikan Tampere-talosta kesällä 2017. Museo sijaitsi pääkirjastotalo Metson alakerrassa vuosina 1987–2012, minkä jälkeen se oli muutamia vuosia evakossa taidemuseon päärakennuksessa.


title: Tampereen taidemuseo

text: Taidemuseon tilat kävivät ahtaiksi 1970-luvun lopulla. Museon laajentamiseen oli varauduttu jo vuonna 1965 vahvistetussa asemakaavamuutoksessa, mutta Tampereen Taideyhdistys ei pitänyt sen linjauksia riittävinä. Yhdistyksen pyynnöstä asemakaavaa muutettiin vuonna 1982 niin, että museorakennusta oli lupa laajentaa maan alle. Samalla viereiseltä tontilta varattiin paikka taidemuseon maanpäälliselle uudisrakennukselle. Tontilla sijaitsi vielä 1980-luvulla puutalokortteli, joka oli ajateltu ottaa museon käyttöön. Vanhojen huonokuntoisten asuinrakennusten hyödyntäminen osoittautui kuitenkin mahdottomaksi.


title: Tampereen taidemuseo

text: Laajennuksen ensimmäinen, maanalainen vaihe toteutettiin vuosien 1982–1984 peruskorjauksen yhteydessä. Vuonna 1985 Tampereen Taideyhdistys luovutti taidemuseon Tampereen kaupungille sillä ehdolla, että museolle tehtäisiin uusi päärakennus entisen viereen. Arkkitehti Antti Ilveskoski suunnitteli taidemuseolle uudisrakennuksen, joka oli tarkoitus yhdistää vanhaan osaan maanalaisten tilojen välityksellä. Hanke kirjattiin Tampereen kaupungin kuntasuunnitelman toteuttamisosaan vuonna 1985, kun kaupunginjohtajana toimi Pekka Paavola. Kaupunginjohdon vaihduttua uudisrakennushankkeesta kuitenkin luovuttiin, ja se hävisi kuntasuunnitelmasta vuonna 1988.


title: Tampereen taidemuseo

text: Taidemuseon tilaongelmat nousivat jälleen puheenaiheeksi 2010-luvulla, kun Tampereen taidemuseon Muumilaaksolle etsittiin pitkään uutta sijoituspaikkaa. Taidemuseon entinen johtaja Anneli Ilmonen kertoi kaupunkilehti "Tamperelaisen" haastattelussa, että hän piti uudisrakennusta ainoana oikeana ratkaisuna. Huonon taloustilanteen vuoksi kaupunki päätti kuitenkin järjestää muumeille paikan Tampere-talosta. Taidemuseolle päätös oli pettymys, sillä sen muut tilatarpeet jäivät edelleen ratkaisematta.


title: Tampereen taidemuseo

text: Taidemuseon uudisrakennushanke otti askeleen eteenpäin keväällä 2016. Pormestari Anna-Kaisa Ikonen nimesi silloin ohjausryhmän valmistelemaan taidemuseon ja sen lähiympäristön kehittämistä. Ajatuksena oli korostaa alueen luonnetta kulttuuri- ja tapahtumakeskittymänä. Hanke liittyi vuosien 2014–2017 kaupunkistrategiaan, jonka yksi tavoite oli lisätä museoiden vetovoimaa ja vahvistaa Tampereen asemaa matkailukaupunkina. Apulaispormestari Pekka Salmen johtaman ohjausryhmän tehtäviin kuului käynnistää alueen suunnittelu ideakilpailulla ja valvoa hankkeen mahdollista toteuttamista.


title: Tampereen taidemuseo

text: Ohjausryhmä järjesti taidemuseon laajennuksesta ja Pyynikintorin ympäristön kehittämisestä kansainvälisen arkkitehtuurikilpailun 15.12.2016–15.3.2017. Kilpailulla pyrittiin löytämään arkkitehtonisesti korkeatasoinen ratkaisu, joka palvelisi taidemuseon tilatarpeita ja tekisi museosta entistä tunnetumman. Lähtökohtana pidettiin sitä, että taidemuseo laajenee nykyisellä paikallaan. Museon tontille ja sen lähistölle oli lisäksi tarkoitus sijoittaa uusia asuin-, liike- ja toimistotiloja.


title: Tampereen taidemuseo

text: Kilpailun tulokset julkistettiin elokuussa 2017. Tuomaristo valitsi 147 ehdotuksen joukosta voittajaksi "Siilo"-nimisen suunnitelman, jonka olivat tehneet arkkitehdit Erkko Aarti, Arto Ollila, Mikki Ristola, Kuutti Halinen ja Pyry Kantonen sekä tekniikan kandidaatti Meri Wiikinkoski. Siinä taidemuseon laajennusosa muistuttaa muotokieleltään vanhaa museorakennusta mutta on yli kaksi kertaa korkeampi. Rakennuksessa on viisi maanpäällistä ja kaksi maanalaista kerrosta. Tuomaristo esittää Tampereen kaupunginhallitukselle, että taidemuseon ja samalle tontille sijoittuvan asuinkerrostalon suunnittelutyö annetaan voittajaehdotuksen tekijöille. Museolaajennuksen suunnittelu voisi alkaa vuonna 2022 ja rakentaminen vuonna 2023.


title: Sebastian Mila

text: Sebastian "Sebi" Mila (s. 10. heinäkuuta 1982 Koszalin) on puolalainen jalkapalloilija.


title: Sebastian Mila

text: Puolan maajoukkueessa Mila debytoi vuonna 2003. Hänellä on tilillään 27 A-maaottelua, joissa hän on tehnyt kuusi maalia. Mila aloitti ammattilaisuransa vuonna 1999 Baltyk Koszalinissa, missä hän ei kuitenkaan pelannut yhtään ottelua. Vålerenga IF:ssä Mila debytoi 9. helmikuuta 2007. Sittemmin hän on pelannut muun muassa Slask Wroclawissa.


title: Sebastian Mila

text: Mila kuului Puolan miehistöön MM-kisoissa 2006 mutta ei päässyt kentälle yhdessäkään joukkueen kolmesta ottelusta.


title: Sebastian Mila

text: Milan serkku Wojtek Wolski on NHL-jääkiekkoilija.


title: Sam Butera

text: Sam Butera (17. elokuuta 1927 New Orleans, Louisiana – 3. kesäkuuta 2009 Las Vegas, Nevada) oli yhdysvaltalainen jazzmuusikko.


title: Sam Butera

text: New Orleansissa, Louisianassa syntynyt Sam Butera aloitti musiikkiharrastuksen soittamalla klarinettia, mutta siirtyi tenorisaksofoniin. Uransa varhaisessa vaiheessa hän soitti Tommy Dorseyn yhtyeessä; 1950-luvulla hän tuli tunnetuksi yhteistyöstään Louis Priman kanssa. Buteralla oli italialaisia sukujuuria.


title: Sam Butera

text: Butera levytti vuonna 1976 Frank Sinatran kanssa singlen ”Stargazer” / ”The Best I Ever Had” Reprise Recordsille.


title: Sam Butera

text: Louis Priman kuoltua 24. elokuuta 1978 Butera jatkoi uraansa oman kokoonpanonsa kanssa. Hänellä oli puoliso Vera ja neljä lasta.


title: Six Nations Championship

text: Six Nations Championship on vuosittain järjestettävä rugby unionin maajoukkuekilpailu, johon osallistuu kuusi eurooppalaista maajoukkuetta: Englanti, Irlanti, Italia, Ranska, Skotlanti ja Wales.


title: Six Nations Championship

text: Maailmanhistorian ensimmäinen rugby union -maaottelu pelattiin vuonna 1871 Englannin ja Skotlannin välillä. Kahdentoista vuoden ajan maajoukkueet pelasivat vain satunnaisia ystävyysotteluita, kunnes vuonna 1883 järjestettiin ensimmäinen "Home Championship" -turnaus. Turnaukseen osallistuivat neljä Britteinsaarten maajoukkuetta (Englanti, Irlanti, Skotlanti ja Wales). Vuonna 1910 Ranska tuli virallisesti mukaan turnaukseen ja nimi muuttui "Five Nations Championshipiksi" Ranska tosin ei ollut mukana vuosina 1930–1939. 1970-luvulle tultaessa turnaus oli kasvanut pohjoisen pallonpuoliskon suosituimmaksi rugbytapahtumaksi. Turnauksessa ei jaettu minkäänlaista palkintopystiä tai -pokaalia ennen vuotta 1993. Vuonna 2000 mukaan tuli Italia ja nimi muuttui nykyiseksi "Six Nation Championshipiksi".


title: Six Nations Championship

text: Jokainen joukkue kohtaa toisensa kerran. Kotikenttäetu vaihtelee vuorovuosittain. Voitosta jaetaan kaksi, tasapelistä yksi ja tappiosta nolla pistettä.


title: Six Nations Championship

text: Ennen vuotta 1994 mestaruus jaettiin mikäli kärkijoukkueet olivat tasapisteissä. Nykyisin mestaruus tässä tapauksessa ratkaistaan tehtyjen/päästettyjen pisteiden perusteella.


title: Six Nations Championship

text: Turnauksen voittaja saa vuonna 1993 käyttöön otetun "The Championship Trophy" -kiertopalkinnon. Palkintopokaali on hopeaa ja sen on suunnitellut James Brent-Ward.


title: Six Nations Championship

text: Lisäksi turnauksen sisällä jaetaan lukuisia palkintoja joukkueiden keskinäisten otteluiden mukaisesti:


title: Sara Hildénin taidemuseo

text: Sara Hildénin taidemuseo on Tampereen Särkänniemessä sijaitseva taidemuseo. Sara Hildén, jonka nimeä museo kantaa, oli vaatetusalan yrittäjä ja suuri taiteen ystävä, joka hankki elämänsä aikana laajan suomalaisen ja ulkomaisen taiteen kokoelman. Taidemuseo on nykyään Tampereen kaupungin ylläpitämä, ja sinne on pysyvästi sijoitettu Sara Hildénin säätiön omistama nykytaiteen kokoelma. Museon kokoelman painopiste on 1960- ja 1970-lukujen taiteessa.


title: Sara Hildénin taidemuseo

text: Museo on avoinna ympäri vuoden, ja se on esteetön liikuntavammaisille. Piha-alueella on veistospuisto.


title: Sara Hildénin taidemuseo

text: Tampereen kaupungin ja Sara Hildénin säätiön välinen sopimus museon perustamisesta solmittiin vuonna 1975. Museo avasi ovensa yleisölle helmikuussa 1979.


title: Sara Hildénin taidemuseo

text: Museorakennuksen on suunnitellut Pekka Ilveskosken arkkitehtitoimisto.


title: Sara Hildénin taidemuseo

text: Museoon on sijoitettu Sara Hildénin säätiön taidekokoelma, joka sai alkunsa vuonna 1962. Tuolloin Sara Hildén lahjoitti omistamansa taideteokset säätiölle, joka nimettiin hänen mukaansa. Kokoelman ytimen muodostavat Erik Enrothin varhaiskauden maalaukset vuosilta 1945–1963.


title: Sara Hildénin taidemuseo

text: Sara Hildénin säätiön kokoelma koostuu suomalaisista ja ulkomaisista maalauksista, veistoksista, piirustuksista ja grafiikasta, ja se on yksi Suomen laajimmista ja merkittävimmistä modernin taiteen kokoelmista. Säätiö huolehtii edelleen kokoelman kartuttamisesta ja tallentaa hankintansa Sara Hildénin taidemuseoon. Tällä hetkellä kokoelmaan kuuluu noin 4 600 teosta sekä testamenttilahjoituksena vastaanotettu graafikko Pentti Kaskipuron taidekokoelma.


title: Sara Hildénin taidemuseo

text: Museo järjestää vaihtuvia näyttelyitä. Usein kesäaikaan esillä ovat Sara Hildénin säätiön kokoelmateokset modernismin klassikoista uusimpiin hankintoihin. Näyttelyohjelmaan kuuluvat myös suomalaisen nykytaiteen esittelyt sekä erityisesti korkeatasoiset kansainvälisen modernin taiteen ja nykytaiteen katselmukset. Näyttelyiden tutkimuksellinen valmistelu, julkaisutoiminta sekä lapsille ja nuorille suunnattu taidekasvatustyö ovat keskeisiä museon toiminnallisia painopistealueita.


title: Patrick Head

text: Patrick Head (s. 5. kesäkuuta 1945 Farnborough, Englanti, Iso-Britannia) on Formula 1 -sarjassa kilpailevan WilliamsF1 -tallin toinen perustaja. Hän toimi myös tallin teknisenä johtaja, mutta lopetti päivittäisen työskentelyn tallissa vuoden 2011 päätteeksi. Head on edelleen tallin toinen omistaja yhdessä Frank Williamsin kanssa. Head oli syytteessä Ayrton Sennan kuolemaan johtaneesta onnettomuudesta. Italian syyttäjänvirasto epäili, että onnettomuus olisi johtunut viallisesta materiaalista autossa. Syytteet kuitenkin hylättiin vuonna 2005, koska lainsäädäntö piti mahdollista rikosta vanhentuneena.


title: Patrick Head

text: Kun Head syntyi, hänen isänsä ajoi Jaguar-tallissa. Koulun jälkeen Head liittyi Royal Navyyn, mutta pian hän huomasi, että armeija ei ollut häntä varten. Ensin hän yritti päästä opiskelemaan Birminghamiin ja myöhemmin Bournemouthiin. Vuonna 1970 Head valmistui insinööriksi ja liittyi Lola Racing Cars -autonvalmistajan riveihin.


title: Patrick Head

text: Head oli tarmokas uusien projektien kehittäjä ja hänestä tuli vakiintunut autojen suunnittelija, jolloin hän ja Frank Williams tapasivat. Myöhemmin Head vaihtoi alaa ja alkoi suunnitella veneitä.


title: Patrick Head

text: Vuonna 1976 Frank Williams päätti perustaa oman F1-tallin ja pyysi Headia liittymään uuteen talliin. Yhden epäonnistuneen yrityksen jälkeen 1977 Williams Grand Prix Engineering perustettiin. Talli ajoi aluksi Marchin rungolla. Vuonna 1978 Saudi Airlinesin tukemana australialaiskuski Alan Jones liittyi talliin. Kun tallilla ei ollut rahaa, Frank Williams hoiti tallin asiat puhelinkopissa. Rahan puutteesta huolimatta Head onnistui suunnittelemaan auton.


title: Patrick Head

text: 1986 Frank Williams loukkaantui pahasti auto-onnettomuudessa. Head toimi tallin johtajana sillä aikaa, ja WilliamsF1 voitti 1986 tallimestaruuden ja 1987 kuljettajien sekä tallien välisen mestaruuden.


title: Franco Riccardi

text: Franco Riccardi (13. kesäkuuta 1905 – 24. toukokuuta 1968) oli italialainen miekkailija ja olympiavoittaja. Hänen aseensa oli kalpa.


title: Franco Riccardi

text:
Franco Riccardi voitti olympiakultaa kalpamiekkailun joukkuekilpailussa Amsterdamin 1928 ja Berliinin 1936 olympialaisten joukkuekilpailussa. Jälkimmäisissä kisoissa hän voitti myös henkilökohtaisen kultamitalin voitettuaan yksittäisistä otteluistaan 24, hävittyään kolme ja päädyttyään tasapeliin neljä kertaa.
Olympiahopeaa hän sai Los Angelesin 1932 kisojen joukkuekilpailussa.


title: Ismo Kuoppala

text: Ismo Kuoppala (s. 17. maaliskuuta 1975 Espoo) on suomalainen entinen jääkiekkoilija. Hän on Kiekko-Espoon kasvatti, ja hän pelasi urallaan yhdessätoista eri seurassa, Suomessa, Ruotsissa sekä Tanskassa. Kuoppala on voittanut Suomen mestaruuden vuosina 1996 ja 1997 sekä Tanskan mestaruuden vuonna 2004. Hän palasi kasvattajaseuraansa (nyt nimellä Blues) pelaamaan kaudella 2005–2006. Keväällä 2008 hän oli mukana voittamassa kasvattajaseuralleen sen historian ensimmäistä mitalia, hopeaa. Finaalisarjassa Kärppiä vastaan hän laukoi Bluesin historian ensimmäisen otteluvoiton, kun hänen laukauksensa Oulussa ratkaisi 2-3-jatkoaikavoiton Bluesille. Hän lopetti uransa kauden 2008-2009 jälkeen.


title: Särkänniemen delfinaario

text: Särkänniemen delfinaario oli Tampereen Särkänniemessä toukokuusta 1985 lokakuuhun 2016 toiminut delfinaario ja osa Särkänniemen elämyspuistoa. Särkänniemen delfinaario oli maailman pohjoisin ja Suomen ainoa delfinaario. Toinen Pohjoismaiden delfinaario on Kolmårdenin eläinpuistossa Ruotsin Norrköpingissä.


title: Särkänniemen delfinaario

text: Delfinaariossa järjestettiin esityksiä yleensä päivittäin, aluksi jopa seitsemän näytöstä päivässä. Alkuhuuman laannuttua näytöksiä järjestettiin viidesti päivässä, ja vuosittain siellä vieraili noin 270 000 ihmistä. Delfinaariorakennuksen on suunnitellut arkkitehti Pekka Ilveskoski. Nykyään talossa sijaitsee aktiviteettipuisto SuperPark.


title: Särkänniemen delfinaario

text: 1980-luvun alussa Särkänniemi teki päätöksen perustaa delfinaario Suomeen ja järjesti konsultiksi Euroopan johtavan delfiiniasiantuntijan ja Harderwijkin delfinaarion johtajan, hollantilaisen tohtori Willem Dudok van Heelin. Van Heel järjesti tarvittavat kontaktit Yhdysvaltoihin, ja Särkänniemi teki tilauksen viidestä nuoresta delfiinistä. Delfiinin pyytäjä ja eläinlääkäri, tohtori Jay Sweeney, sai tehtäväkseen pyydystää Särkänniemen delfinaarioon kaksi urosta ja kolme naarasta.


title: Särkänniemen delfinaario

text: Elokuussa 1984 Särkänniemeen tilattujen delfiinien pyyntireissu alkoi Floridassa Meksikonlahdella Pine Islandin edustalla tohtori Sweeneyn ja kapteeni Gene Hamiltonin johdolla. Sopivien delfiinien pyydystämiseen oli varattu viisi päivää. Delfiinien piti olla nuoria, iältään enintään 6-vuotiaita. Ensimmäinen delfiini pyydettiin tiistaina 21.8.1984. Se oli 3-vuotias naaras ja sai nimekseen "Nicky" (myöh. Niki). Myöhemmin samana päivänä pyydettiin vielä kaksi urosta, 6-vuotias "Raggy" (myöh. Joona) ja 4-vuotias "Burny" (myöh. Delfi). Särkänniemen delfiineistä Joona ja Delfi olivat ainoat, jotka pyydystettiin samasta parvesta, muut delfiinit tulivat eri parvista. Myöhemmin samalla viikolla pyydettiin vielä kaksi naarasta, "Happy" sekä 6-vuotias "Spotty" (myöh. Veera). Särkänniemelle yhden delfiinin hinta vuonna 1984 pyydetyistä delfiineistä olisi nykyrahassa 17 000 euroa.


title: Särkänniemen delfinaario

text: Särkänniemen delfinaarion delfiinit olivat lajiltaan pullokuonodelfiinejä. Delfinaarion viimeiset asukkaat olivat:Alkuperäiset kuusi eläintä olivat Veera ja Delfi sekä jo kuolleet Joona (n. 1978 – 1990), Niki (n. 1981 – 18. marraskuuta 2004), Näsi (n. 1979 – elokuu 2014) ja Happy, joka kuoli muutaman viikon sisällä pyydystämisestä. Ne pyydystettiin ja tuotiin Särkänniemeen Meksikonlahdelta. Delfiinien maahantuontia on sittemmin rajoitettu Euroopan unionin alueella voimassa olevalla asetuksella, joka kieltää luonnonvaraisten delfiinien tuonnin kaupallisiin tarkoituksiin.


title: Särkänniemen delfinaario

text: Särkänniemessä delfiinien lisääntymistä ei rajoitettu. Vuosina 1985–2014 delfiineille syntyi 16 poikasta, joista hengissä ovat selvinneet Näsin poikanen Leevi ja Veeran poikanen Eevertti. Delfi on kaikkien isä. Veera on synnyttänyt useita muitakin poikasia, mutta ne eivät ole selviytyneet hengissä. Myös Näsi synnytti pari poikasta. Osa Veeran ja Näsin synnyttämistä poikasista syntyi kuolleena.


title: Särkänniemen delfinaario

text: Viimeisimpänä syntyi Veeran ja Leevin poikanen lokakuussa 2014, mutta se eli vain reilun viikon. Sitä ennen Veera synnytti edellisen poikasensa syyskuussa 2010, mutta sekin kuoli reilun viikon ikäisenä.


title: Särkänniemen delfinaario

text: Särkänniemen delfinaarion vettä ei vaihdettu, vaan sitä puhdistettiin biologisesti bakteerimassan ja hiekkasuodatuksen avulla, ensimmäisenä maailmassa. Näin välteltiin delfiineille haitallisia aineita. Koko kahden miljoonan litran vesimäärä kiersi suodattimien läpi kahdessa tunnissa vieden samalla pois myös delfiinien jätökset. Vedenlaatu tarkastettiin kerran viikossa Kokemäenjoen vesilaboratoriossa.


title: Särkänniemen delfinaario

text: Särkänniemen delfinaarion jälkeen biologisia vedenpuhdistusjärjestelmiä on otettu käyttöön muissakin maailman delfinaarioissa. Esiintymisaltaan takana, hoitotiloissa, oli neljä metriä syvä kotiallas ja matalampi hoitoallas sekä altaita yhdistävä kanava.


title: Särkänniemen delfinaario

text: Särkänniemen hallitus päätti sulkea delfinaarion lokakuussa 2015 - delfinaarion viimeinen yleisölle avoin näytös järjestettiin 6. syyskuuta 2015. Syynä olivat taloudellinen kannattamattomuus ja eläinten käyttöä viihdetarkoituksessa kohtaan noussut yleinen asennemuutos.


title: Särkänniemen delfinaario

text: Delfiinit siirrettiin Särkänniemestä 28. elokuuta 2016 aamuyöllä Attikan eläinpuistoon Kreikkaan. Ne oltiin pakattu avoimiin vesitankkeihin, jotka lastattiin rekkoihin ja kuljetettiin ja lastattiin Tampere-Pirkkalan lentokentällä odottavaan rahtikoneeseen. Delfiinien siirto tehtiin poliisin valvonnan alaisena, ennalta ilmoittamatta ja mahdollisimman salaa. Oikeutta eläimille ja Animalia olivat saaneet delfiinien siirrosta vinkin ja siirtyivät delfinaarion edustalle osoittamaan mieltä ja seuraamaan yöllä tapahtunutta delfiinien siirtoa. Särkänniemen toimintaa siirron suhteen on kritisoitu mediassa monessa eri tahossa.


title: Särkänniemen delfinaario

text: Delfiinien mukana Särkänniemestä Attikaan matkusti niiden hoitajia, jotka viipyivät Attikassa marraskuun loppuun saakka. Delfiinit sopeutuivat uuteen ympäristöönsä hyvin.


title: Särkänniemen delfinaario

text: Tampereelta Spátaan siirretty Delfi-delfiini kuoli Kreikassa tammikuussa 2017.


title: Särkänniemen delfinaario

text: Paljon kritiikkiä Särkänniemeä kohtaan on kerännyt mm. delfiinien olosuhteet, delfinaarion korkea poikaiskuolleisuus, jonka tosin epäillään johtavan lauman johtajan Veeran kantamasta geenivirheestä, sekä delfinaariota varten pyydystetyn Happy-delfiinin kuolema vain muutama viikko pyydystämisen jälkeen. Myös muutamien delfinaarion delfiinien luonnottoman aikainen kuolema on herättänyt paljon keskustelua.


title: Särkänniemen delfinaario

text: Delfinaarioiden on katsottu käyvän vähitellen tarpeettomaksi, kun tietoa niiden elintavoista on saatavilla muistakin lähteistä. Vuonna 2014 vihreiden Juhana Suoniemi jätti Tampereen kaupunginvaltuustolle aloitteen Särkänniemen delfinaarion hallitusta alasajosta.


title: Särkänniemen delfinaario

text: Animalia, SEY Suomen Eläinsuojeluyhdistysten liitto ja Oikeutta eläimille vaativat Särkänniemen delfinaarion sulkemista.


title: Ramsey Clark

text: William Ramsey Clark (s. 18. joulukuuta 1927) on yhdysvaltalainen lakimies ja demokraattisen puolueen poliitikko. Hän toimi vuosina 1967–1969 Yhdysvaltain 66. oikeusministerinä.


title: Ramsey Clark

text: Clark syntyi Dallasissa, Teksasissa, Mary Jane Ramseyn ja Tom C. Clarkin poikana. Palveltuaan Yhdysvaltain merijalkaväessä vuosina 1945–1946 hän valmistui "Bachelor of Artsin" arvolla Teksasin yliopistosta Austinista vuonna 1949. Valmistuttuaan Chicagon yliopistosta 1950 hän aloitti työnsä lakimiehenä Teksasissa.


title: Ramsey Clark

text: Clark oli tunnettu Vietnamin sodan kritisoija. Hän kävi Pohjois-Vietnamissa 1972 ja oli vuonna 1974 ehdolla Yhdysvaltain senaattiin, mutta hävisi Jacob Javitsille. Hän vastusti ankarasti George W. Bushin hallitusta. Hän puolusti Saddam Husseinia tämän oikeudenkäynnissä.


title: Ramsey Clark

text: Clark matkusti Slobodan Miloševićin hautajaisiin 18. maaliskuuta 2006. Hän on ilmoittanut pitävänsä sekä Miloševićin että Husseinin oikeudenkäyntejä epärehellisinä, ja 1. syyskuuta 2007 hän teki vetoomuksen José María Sisonin vapauttamiseksi.


title: Luigi Cantone

text: Luigi ”Gino” Cantone (21. heinäkuuta 1917 Robbio – 6. marraskuuta 1997 Novara) oli italialainen miekkailija ja olympiavoittaja. Hänen aseensa oli kalpa.


title: Luigi Cantone

text: Cantone voitti olympiakultaa kalpamiekkailun henkilökohtaisessa kilpailussa Lontoossa 1948. Hän pääsi mukaan varamiehen paikalta vasta viime hetkellä Dario Mangiarottin loukkaannuttua. Finaalikierroksen aluksi Cantone hävisi maanmiehilleen Carlo Agostonille ja Edoardo Mangiarottille mutta voitti loput seitsemän ottelua, mikä riitti selvään olympiavoittoon. Joukkuekilpailussa Cantone sai hopeaa.


title: AIK IF

text: AIK IF ("Allmänna Idrottsklubben Ishockeyförening", joskus yksinkertaisesti AIK), aikaisemmin "AIK Hockey", on ruotsalainen jääkiekkoseura, joka on kotoisin Solnan kunnasta Tukholman pohjoispuolelta. AIK perustettiin Tukholmassa vuonna 1891 ja jääkiekkojaosto 1921. Seura siirrettiin Solnaan 1937, mutta jääkiekkojoukkue on aina pelannut kotiottelunsa Tukholmassa, pääasiassa Hovetissa, mutta suosituimmat ottelunsa Globenissa, jonka suurin kapasiteetti on 14 119. AIK IF pelaa Ruotsin toiseksi korkeimmalla sarjatasolla, HockeyAllsvenskanissa.


title: AIK IF

text: AIK on lyhenne sanoista "Allmänna Idrottsklubben", joka suomennettuna tarkoittaa "Yleinen urheiluseura". Nimi valittiin ilmaisemaan sitä, että seura oli auki kaikille ja myös sitä, että yksi seuran päälajeista oli yleisurheilu. Tuota aikaa kutsuttiin ruotsiksi "allmän idrott".


title: AIK IF

text: AIK on pelannut 66 kautta korkeimmalla sarjatasolla. Kauden 2013–2014 päätteeksi AIK putosi pääsarjatasolta SHL:stä. Se on voittanut Ruotsin mestaruuden seitsemästi ja ollut toinen viidesti.


title: Trilemma (taloustiede)

text: Trilemmalla tarkoitetaan talouspolitiikan rajoitetta, joka on opittu osin "kantapään kautta". Maalla ei voi samaan aikaan olla seuraavia kolmea:


title: Trilemma (taloustiede)

text: Asia on pohjimmiltaan melko helppo ymmärtää. Jos kahdessa maassa on eri korkotaso, jos valuuttakurssi on uskottavasti kiinteä eikä sijoituksia rajan ylitse säännöstellä, tarjoutuu mahdollisuus periaatteessa valtaviin keinotteluvoittoihin. Rahaa voi lainata alemman koron maasta ja sijoittaa korkean koron maahan, mikä aiheuttaa paineita sekä valuuttakurssin muutokselle että korkojen tasoittumiselle. Rahapoliittisen ohjauskoron nostaminen aiheuttaa näissä oloissa helposti ulkomailta otettavien luottojen määrän kasvua, ja toimii vastoin tarkoitustaan ikään kuin rahapolitiikan löysäämisenä.


title: Trilemma (taloustiede)

text: Obstfeld, Shambaugh ja Taylor (2005, The Journal of Economics and Statistics, vol 87) ovat tehneet empiiristä analyysiä mahdollisuuksista ylläpitää ulkomaisesta korkotasosta poikkeavaa korkotasoa. Aineistoja oli kolme, yksi klassisen kultakannan ajalta (1870–1914), toinen Bretton Woods -järjestelmän ajalta (1959–1970) ja kolmas nykyajalta (1973–2000). Oli selvästi havaittavissa, että ulkomaisen korkotason muutokset vaikuttivat kunkin maan korkotasoon voimakkaammin, jos pääomanliikkeiden sääntely oli vähäisempää.


title: Trilemma (taloustiede)

text: Yhtenä trilemman realisaationa voi pitää Suomen 1990-luvun alun lamaa. Suomi yritti 1980-luvun lopulla ylläpitää kiinteää valuuttakurssia, vapaita pääomaliikkeitä ja itsenäistä rahapolitiikkaa.


title: Nanny Westerlund

text: Nanny Rosalie Westerlund-Serlachius (29. huhtikuuta 1895 Kemiö – 10. helmikuuta 1989 Helsinki) oli suomalainen näyttelijä.


title: Nanny Westerlund

text: Westerlund opiskeli 1910–1912 Helsingin Ruotsalaisen teatterin oppilaskoulussa, jonka jälkeen hän sai kiinnityksen teatterin näyttelijäkuntaan. Hän teki myös näyttelijävierailuja Turun ja Vaasan ruotsalaiseen teatteriin sekä Tukholmaan ja Osloon. Hän ohjasi Radioteatterille George Bernard Shaw’n ruotsiksi esitetyn näytelmän "Till äktenskap ledig".


title: Nanny Westerlund

text: Westerlundille myönnettiin Pro Finlandia -mitali 1955. Jussi-palkinnon hän sai 1978 roolisuorituksestaan elokuvassa "Tuntematon ystävä".


title: Martin Milner

text: Martin Sam Milner () oli yhdysvaltalainen näyttelijä. Hänet muistetaan rooleista televisiosarjoissa "Adam-12" (1968–1975) ja "Route 66" (1960–1964).


title: Martin Milner

text: Milner syntyi Detroitissa mutta muutti pian Seattleen ja sieltä Los Angelesiin. Hän teki elokuvadebyyttinsä jo 15-vuotiaana, mutta alkavan uran keskeytti vuoden mittainen kamppailu poliota vastaan. Hän valmistui North Hollywood High Schoolista ja opiskeli vuoden Etelä-Kalifornian yliopistossa.


title: Martin Milner

text: Milnerillä oli merkittäviä rooleja myös useissa elokuvissa, joiden joukkoon lukeutuvat "Menestyksen huuma" (1957), "13 kummitusta" (1960) ja "Nukkelaakso" (1967). Hän oli helmikuusta 1957 naimisissa Judith Bess Jonesin kanssa, ja hänellä oli neljä lasta.


title: Martin Milner

text: Milner teki vierailevia esiintymisiä sarjoissa "Murhasta tuli totta" ja "". Hän oli vuosina 1993–2004 juontamassa radio-ohjelmaa "Let’s Talk Hook-up". Hänet tunnettiin intohimoisena kalastuksen harrastajana.


title: Martin Milner

text: Martin Milner menehtyi kotonaan 83-vuotiaana perheensä ympäröimänä.


title: Martin Milner

text: Lähde:


title: Hälvälä

text: Hälvälä on Hollolan kylä, jonka alueella on Hämeen Rykmentin ampumaharjoitus- ja sotilaslääkintäharjoitusalue, Hälvälän ampumarata ja Hollolan lentokenttä. Alue rajoittuu idässä Tiilikankaaseen ja Työtjärveen sekä pohjoisessa Uskilaan.


title: Hälvälä

text: Alueella on peruskoulun ensimmäisten luokkien koulu, Hälvälän koulu. Lahden Radioamatöörikerho ry on järjestänyt valtakunnalliset Suomen Radioamatööriliitto ry:n kesätapahtuman Hälvälässä 17.-19.7.1981. Tapahtumassa oli tuhat kävijää.


title: Hälvälä

text: Hälvälässä on kaksi muinaismuistoaluetta: Hälvälän rautakautinen ruumiskalmisto ja Kiviportinmäen kulkuväylä.


title: Haarlan palatsi

text: Haarlan palatsi on liikemies Rafael Haarlan itselleen 1923 rakennuttama kaksikerroksinen asuintalo Suomessa. Rakennus sijaitsee aivan Tampereen keskustassa Hatanpään valtatiellä.


title: Haarlan palatsi

text: Palatsin suunnitteli professori Jussi Paatela, ja se rakennettiin Kurun punaruskeasta graniitista. Tyyliltään rakennus edustaa 1920-luvun uusklassismia. Rafael Haarla asui rakennuksessa vuodesta 1924 kuolemaansa 1938 saakka. Haarlan palatsi oli Tampereen kaupungin omistuksessa vuodesta 1972 vuoteen 2013, kunnes se myytiin kiinteistösijoitusyhtiölle 1,6 miljoonalla eurolla.


title: Haarlan palatsi

text: Rakennuksen pääsisäänkäynnin portaikkoa vartioi kaksi Väinö Rautalinin graniitista veistämää ilvestä. Palatsin julkisivua hallitsee kreikkalaisen temppelin muotoinen päätykolmio ja doorilainen tai sen muunnelma "toskanalainen" pylväikkö. Sisätilat jakautuvat julkiseen ja yksityiseen puoleen. Alakerrassa olivat edustustilat ja kirjasto, ja yläkerrassa makuu- ja vierashuoneet, sekä Hatanpään valtatielle avautuva parveke. Palatsin takana on muurien ympäröimä piha autotalleineen ja puutarhoineen. Alakerrassa on myös omalla sisäänkäynnillä varustetut Haarlan autonkuljettajan ja talonmiehen asunnot.


title: Haarlan palatsi

text: 1970-luvun alussa palatsi oli vaarassa joutua puretuksi. Arkkitehdit Otto-Iivari Meurman ja Erkki Helamaa, sekä Tampere-seura vastustivat purkuhanketta. 1972 kaupunginvaltuusto lunasti rakennuksen kaupungille, ja sen tiloihin muutti Tampereen yliopiston kansanperinteen laitos, joka oli talossa vuokralaisena vuoteen 2004 saakka. Tiloja vuokrattiin välillä musiikkiesityksille, kuten kantele- ja kamarimusiikille. 2005 palatsi vuokrattiin edelleen yksityiselle taholle, joka teki talossa mittavan remontin. Vuonna 2013 rakennus myytiin kiinteistösijoitusyhtiö D-kulmalle. Vuonna 2015 rakennuksessa aloitettiin ikkunaremontti.


title: Carlo Pavesi

text: Carlo Pavesi (10. kesäkuuta 1923 – 24. maaliskuuta 1995) oli italialainen miekkailija ja olympiavoittaja. Hänen aseenaan oli kalpa.


title: Carlo Pavesi

text: Pavesi voitti urallaan neljä olympiakultaa kalpamiekkailussa. Henkilökohtaisen kultamitalin hän voitti Melbournessa 1956. Voitettuaan finaalikierroksella viisi ottelua ja hävittyään kaksi hän joutui uusintakierroksille maanmiestensä Giuseppe Delfinon ja Edoardo Mangiarottin kanssa. Ensimmäisellä uusintakierroksella kukin voitti yhden ottelun mutta toisella kierroksella Pavesi voitti molemmat ottelunsa.


title: Carlo Pavesi

text: Maailmanmestaruuskilpailuissa Pavesi saavutti kolme henkilökohtaista mitalia sekä joukkuemestaruuksia.


title: Monivalintakoe

text: Monivalintakoe on arviointimenetelmä, jossa vastaajia pyydetään valitsemaan yksi tai useampia vaihtoehtoja listasta. Koetyyppiä käytetään yleisesti koulutuksessa, vaaleissa (valitaan useista ehdokkaista yksi), markkinatutkimuksissa ja monissa muissa yhteyksissä.


title: Monivalintakoe

text: Monivalintakokeen kehittäjänä pidetään Frederick J. Kellyä, joka toteutti ensimmäiset monivalintakokeet vuonna 1914 Kansasin yliopistossa. Yksi monivalintakokeen ensimmäisistä käyttökohteista oli ensimmäiseen maailmansotaan värvättyjen sotilaiden arviointi. Arvioijat oli usein koulutettu käyttämään Bloomin taksonomiaa.


title: Monivalintakoe

text: Monivalintakokeen käytöstä on useita etuja. Mikäli kokeentekijät on koulutettu ja kysymysten laatua valvotaan, on menetelmä parhaimmillaan hyvin tehokas. Opiskelijat pärjäävät paremmin monivalintakokeessa, mikäli heille selitetään kokeen tarkoitus ja toiminta, jolloin sitä ei koeta pelottavaksi asiaksi. Useissa arvioinneissa kokeen luotettavuus on osoittautunut parantuvan suhteessa koekysymysten määrään.


title: Monivalintakoe

text: Monivalintakokeiden järjestäminen on nopeampaa verrattuna kokeisiin, jossa vastaukset annetaan esimerkiksi esseemuodossa. Tietokoneohjelmien avulla kokeen järjestelyitä voidaan tehostaa edelleen. Monivalintakysymykset mahdollistavat objektiivisen arvioinnin, mutta kysymykset voivat olla hyvin subjektiivisia ilman riittävää asiantuntemusta. Koe ei vaadi arvostelijalta tulkintaa vaan arvostelu perustuu puhtaasti valintoihin. Tämä vähentää mahdollista opettaja–oppilas-suhteen vaikutusta arviointiin.


title: Monivalintakoe

text: Monivalintakokeisiin liittyy myös heikkouksia. Yksi on moniselitteisyys. Opiskeli ei välttämättä tulkitse kysymystä siten kuin kokeen tekijä on tarkoittanut. Tilanteesta käytetään toisinaan nimitystä "moniarvaus", jolla viitataan siihen, että opiskelija yrittää arvata oikeaa kysymystä eikä keskittyä valitsemaan oikeaa vastausta. Vapaamuotoinen vastaus antaa opiskelijalle mahdollisuuden perustella vastauksensa, mutta monivalintakokeessa tämä ei ole mahdollista.


title: Monivalintakoe

text: Yksi monivalintakokeen haitoista on se, että vaikka opiskelija tietäisikin jonkin verran aiheesta, mutta valitsee väärän vaihtoehdon, ei hän saa ollenkaan pisteitä vastauksestaan. Vastaavasti tekstimuotoisissa vastauksissa opiskelija voi esittää osittaisen osaamisensa ja saada pisteitä. Opiskelijat voivat myös sulkea pois osan vastausvaihtoehdoista ja joissain tapauksissa, esimerkiksi matematiikassa, he voivat kokeilla jokaista vaihtoehtoa ja näin parantaa todennäköisyyttä oikean vastauksen arvaamiselle. Toisaalta joissain tapauksissa looginen päättely on toivottavaa ja opiskelijoita kannustetaan poissulkevaan ajatteluun. Esimerkiksi kysymyksenä voi olla annettu yhtälö formula_1 ja kysymyksenä on formula_2 arvo. Opiskelijan pitäisi pystyä sulkemaan pois kaikki vaihtoehdot, joissa vastauksena on negatiivinen luku.


title: Monivalintakoe

text: Monivalintakokeiden käyttäminen joillain aloilla on haittojen takia kiistanalaista, mutta menetelmä on silti huomattavan suosittu johtuen pääasiassa tehokkuudestaan ja siitä, että sitä on helppo soveltaa erilaisiin tilanteisiin.


title: Monivalintakoe

text: Monivalintakokeen haittana on myös, että opiskelija voi puhtaalla arvauksella saada kokeesta pisteitä. Joissain tilanteissa tätä pyritään ehkäisemään sillä, että väärästä vastauksesta annetaan miinuspisteitä.


title: Liisi Hallas

text: Liisi Hallas (15. joulukuuta 1901 Helsinki – 18. elokuuta 1984 Tampere) oli suomalainen tanssitaiteilija. Hänellä oli Tampereella balettikoulu vuodesta 1941. Hänen koulussaan opiskeli muun muassa Birgitta Kiviniemi, jolla itsellään oli myöhemmin Tampereella balettikoulu. Oppilaat muistavat Hallaksen ankarana opettajana joka ei puhunut yksityiselämästään.


title: Liisi Hallas

text: Hallas suunnitteli elokuvan "Kuningas kulkureitten" tanssit.


title: Liisi Hallas

text: Hallas sai Suomen tanssitaiteilijoiden liiton koreografiakilpailussa 1948 ensimmäisen palkinnon. Hänelle myönnettiin Pro Finlandia -mitali 1956.


title: Tampereen Raatihuone

text: Tampereen Raatihuone on Tampereen entinen raatihuone ja nykyinen kaupungin edustustila Keskustorin laidalla. Georg Schreckin suunnittelema uusrenessanssityylinen raatihuone valmistui vuonna 1890. Palatsimaisessa rakennuksessa on useita saleja, ja kaupunki järjestää siellä erilaisia tilaisuuksia. Suurlakon aikaan vuonna 1905 Tampereen Raatihuoneen parvekkeelta luettiin Tampereen punainen julistus.


title: Tampereen Raatihuone

text: Ensimmäinen samalla paikalla ollut raatihuone oli yksikerroksinen puurakennus, joka valmistui vuonna 1802. Samalle tontille rakennettiin 1830-luvulla markkinapuoteja, jotka tuhoutuivat tulipalossa vuonna 1878. Uudesta rakennuksesta järjestettiin vuonna 1885 kilpailu, jonka Schreck voitti. Rakennustyöt alkoivat 1887, ja talo vihittiin käyttöön 8. tammikuuta 1890. Rakennuksessa toimivat aikoinaan Tampereen kaupunginvaltuusto, rahatoimikamari, maistraatti ja raastuvanoikeus. Valtuusto siirtyi pois talosta 1920-luvulla. Raatihuone kunnostettiin kaupungin edustustilaksi ensimmäisen kerran 1960-luvulla, ja sitä on sittemmin entisöity useasti.


title: Tampereen Raatihuone

text: Raatihuoneen yhteyteen rakennettiin myös lisäsiivet Kauppakadun ja Hämeenkadun varrelle. Kauppakadun varrella olleessa kolmikerroksisessa siipirakennuksessa toimi aluksi kaupunginhotelli ja myöhemmin rakennus oli poliisilaitoksen käytössä. Hämeenkadun puoleisessa kaksikerroksisessa siivessä taas oli muun muassa kaupunginvankila ja Tampereen VPK:n kalustohuone. Nämä siipirakennukset purettiin vuonna 1964 ja niiden tilalle rakennettiin nykyinen Kauppa-Hämeen liiketalo. 1970-luvulla raatihuoneen perustuksien puupaalut ja hirsikehikot alkoivat lahota, jolloin raatihuone alkoi vajota. Tämän vuoksi perustuksia vahvistettiin betonipaaluilla. Raatihuone on uudistettu ja restauroitu viimeksi vuosina 2003–2004.


title: Nellie McKay

text: Nellie McKay (synt. Nell Marie McKay, 13. huhtikuuta 1982) on brittiläissyntyinen yhdysvaltalainen laulaja-lauluntekijä, näyttelijä ja entinen stand-up -koomikko.


title: Nellie McKay

text: McKay syntyi Lontoossa Englannissa. Hänen isänsä on skotlantilainen käsikirjoittaja/ohjaaja Malcolm McKay ja äiti yhdysvaltalainen näyttelijä Robin Pappas. Kahden vuoden iässä, vanhempiensa erottua, Nellie McKay muutti äitinsä kanssa New Yorkiin, jossa hän asui vuoteen 1994. Vietettyään vuoden Olympiassa, Washingtonissa McKay ja hänen äitinsä palasivat itään, Poconos-vuorten alueelle, jossa McKay kävi high-schoolin.


title: Nellie McKay

text: Vuonna 2000 McKay aloitti opintonsa Manhattan School of Musicissa, mutta ikävystyneenä ja tyytymättömänä keskeytti kahden vuoden jälkeen. Hän alkoi esittää stand-upia Manhattanin klubeilla ja lopulta Greenwich Villagen homobaareissa. McKay yhdistettiin jonkin aikaa New Yorkin anti-folk-piireihin, ja hän soitti Jason Trachtenburgin ja muiden ohella Sidewalk Cafessa vuosina 2002–2003.


title: Nellie McKay

text: Helmikuussa 2003 McKay esiintyi Trachtenburg Family Slideshow Players -yhtyeen lämmittelijä Tonicissa, New Yorkin Lower East Sidella. Time Out New York -lehden Jay Ruttenberg oli yleisössä ja kirjoitti McKaysta huomiota herättävän artikkelin. Pian tämän jälkeen useat levy-yhtiöt kilpailivat laulajasta. Lopulta hän teki sopimuksen Columbia/Sonyn kanssa ja aloitti ensimmäisen levynsä tuottamisen loppukesästä 2003.


title: Nellie McKay

text: McKayn musiikin tyylilaji vaihtelee jazzista räppiin ja discosta funkiin. McKayn kappaleissa on usein poliittinen sävy: hän on "PETA:n ylpeä jäsen", ja kirjoitti laulun Columbia Universityn julmuuksista eläimiä kohtaan ("Columbia Is Bleeding") sekä laulun presidenttiehdokas Ralph Naderin hyväksi ("John John"). Tämän lisäksi hän on esiintynyt vasemmistolaisen radiokanavan WBAIn hyväksi järjestetyissä konserteissa.


title: Vaslui (piirikunta)

text: Vaslui on piirikunta Romanian Moldaviassa. Piirikunnan pääkaupunki on Vaslui. Sen pinta-ala on 5 318 km² ja siellä on noin 389 463 asukasta (vuonna 2014).


title: Vaslui (piirikunta)

text: Piirikunnan pinta-ala on yhteensä 5 318 km². Prutjoki virtaa sen itäosassa ja muodostaa rajan Moldovan kanssa.


title: Vaslui (piirikunta)

text: Vasluin piirikunta rajautuu lännessä Neamţin, Bacăun ja Vrancean piirikuntiin, pohjoisessa Iaşin piirikuntaan, etelässä Galaţin piirikuntaan sekä idässä Moldovan Cantemirin ja Cahulin piireihin.Vuoden 2011 väestönlaskennan mukaan piirikunnassa oli 375 148 asukasta ja sen väestötiheys oli 70,54 asukasta neliökilometrillä.


title: Vaslui (piirikunta)

text: Piirikunnan asukkaista romanialaisia on 98 prosenttia, loput romaneja ja muita vähemmistöjä.


title: Kirjurinluoto Arena

text: Kirjurinluoto Arena (myös Pori Delta Arena) on musiikkitapahtumia varten rakennettu konserttipuisto, joka sijaitsee Porissa Kirjurinluodon saarella. Se on Suomen suurin ulkoilma-areena, jolle mahtuu yli 30 000 kuulijaa. Porin kaupungin rakentama konserttipuisto valmistui vuonna 2001 ja nykyään se toimii muun muassa kaikkien Pori Jazzin suurten ulkoilmakonserttien pitopaikkana. Alueen toiminnasta vastaa kaupungin ja Pori Jazzin yhdessä omistama Pori Marketing Office Oy (PMO).


title: Kirjurinluoto Arena

text: Kirjurinluoto Arena on Pohjoismaiden ensimmäinen konserttikäyttöön rakennettu ulkoilmaareena. Sen suunnittelu aloitettiin jo 1990-luvun alussa ja varsinaiset rakennustyöt käynnistyivät 1996. Areenan hinnaksi tuli noin 1,7 miljoonaa euroa, josta Euroopan Unioni sekä opetus- ja kulttuuriministeriö rahoittivat vajaan kolmasosan. Vuonna 2001 valmistuneen Kirjurinluoto Arenan avajaiskonsertti järjestettiin saman vuoden heinäkuussa, jolloin paikalla esiintyi italialainen Eros Ramazzotti.


title: Kirjurinluoto Arena

text: Vaikka konserttipuisto rakennettiin lähinnä Pori Jazzin tarpeita varten, siirtyivät festivaalin suuret ulkoilmakonsertit lopullisesti uudelle areenalle vasta 2005. Sitä ennen Pori Jazz oli järjestänyt Kirjurinluoto Arenalla vain yhden ulkoilmakonsertin vuonna 2002, mutta vuosina 2003–2004 Kirjurinluodon ulkoilmakonserttien pitopaikkana toimi vanha, vuonna 1974 valmistunut Lokki-lava.


title: Kirjurinluoto Arena

text: Konserttipuisto on pinta-alaltaan noin 10 hehtaaria. Lisäksi vieressä sijaitsee 4 hehtaarin alue, jota voidaan käyttää pysäköintiin tai leirintään. Kirjurinluotoon liikennöidään kaupungin keskustasta Raumansiltaa pitkin, lisäksi saareen johtaa kiinteä kevyenliikenteen käyttöön tarkoitettu Pormestarinsilta sekä kesäaikaan käytössä oleva ponttoonisilta. Kirjurinluoto Arenalle on tapahtumien aikana myös maantieyhteys valtatie 8:lta Porin läntisen ohitustien kautta. Lisäksi alueella on helikopterin laskeutumispaikka sekä Kokemäenjoen rannassa sijaitseva pienvenesatama.


title: Kirjurinluoto Arena

text: Esiintymislavaa varten on oma paikka, josta löytyvät muun muassa kiinteät sähkö- ja tietoliikenneliitännät. Lavan takana on 0,6 hehtarin kokoinen huoltoalue, joka on tarkoitettu myös esiintyjien sekä median käyttöön. Esiintymislavan eteen on mahdollista sijoittaa istumapaikkoja 12 000 hengelle ja lisäksi amfiteatterimaiseen maavallikatsomoon mahtuu noin 20 000 ihmistä. Katsomotilojen vieressä on 2,5 hehtaarin laajuinen asfalttipäällysteinen palvelualue, jossa konserttien aikana toimii erilaisia myyntipisteitä. Konserttipuisto on myös valaistu.


title: Kirjurinluoto Arena

text: Pori Jazzin pääkonserttien lisäksi areenan käyttö on suunnitelmista huolimatta jäänyt suhteellisen vähäiseksi. Konserttipuistossa on järjestety Raumalta siirretty RMJ Party Camp -juhannusjuhla vuosina 2008–2009 sekä Sonisphere-festivaali kahdesti 2009 ja 2010. Vuonna 2008 areenalla pidettiin Porin kaupungin 450-vuotisjuhlakonsertti, jossa esiintyi lukuisia porilaisia tai kaupungista kotoisin olevia artisteja. Valtakunnallinen Farmari-maatalousnäyttely järjestettiin 2011 ja heinäkuussa 2014 areena toimii karavaanarien 80. kansainvälisen FICC Rallyn kokoontumispaikkana.


title: Kirjurinluoto Arena

text: Kirjurinluoto Arenan yhden päivän yleisöennätys on vuoden 2009 Sonisphere-festivaalilta, jolloin Metallican esiintymistä seurasi 60 000 ihmistä. Seuraavana vuonna tapahtuman yleisömäärä rajattiin tungoksen välttämiseksi 40 000 henkeen. Myös heinäkuussa 2008 järjestetyssä Porin kaupungin 450-vuotisjuhlakonsertissa oli noin 40 000 kuulijaa. Stingin konserttia Pori Jazzin pääesiintyjänä vuonna 2006 oli seuraamassa noin 37 000 henkeä ja Carlos Santanan esiitymistä seuraavana vuonna noin 36 000. Usean päivän mittaisista tapahtumista Farmari-maatalousnäyttelyssä oli vuonna 2011 kolmen päivän aikana noin 70 000 kävijää.


title: Kirjurinluoto Arena

text:
2001
2002
2005
2006
2007
2008
2009


title: Kirjurinluoto Arena

text:
2010
2011
2012
2013
2014


title: Tomi Koivusaari

text: Tomi Samuel Koivusaari (s. 11. huhtikuuta 1973) on suomalainen muusikko, joka tunnetaan parhaiten Amorphis-metalliyhtyeestä, jossa hän soittaa kitaraa. Hän on Amorphiksen perustajajäseniä, ja vuosina 1990–1997 sekä kokoelmalla "Magic & Mayhem – Tales from the Early Years" hän lauloi murinavokaaleja. Hän on myös Verenpisara-yhtyeen jäsen. Hän soitti myös vuosina 1996–2006 Ajattarassa taiteilijanimellä Samuel Lempo. Koivusaari on myös vieraillut myös useiden muiden yhtyeiden julkaisuilla.


title: Tomi Koivusaari

text: Koivusaari aloitti kitaransoiton 12-vuotiaana. Hänen ensimmäinen yhtyeensä oli Violent Solution, joka perustettiin vuonna 1987. Vuonna 1989 hän oli perustamassa myös Abhorrence-yhtyettä, joka ehti lyhyen olemassaolonsa aikana julkaista EP:n ja demon. Molemmat yhtyeet hajosivat vuonna 1990, mutta Koivusaari lähti Violent Solutionista Abhorrencen perustamisen jälkeen.


title: Tomi Koivusaari

text: Koivusaari soittaa ESP-merkkisillä sähkökitaroilla ja hänellä on artistisopimus kitaravalmistajan kanssa. Tomi suosii erityisesti ESP:n Eclipse -malleja ja useimmat hänen käyttämistään kitaroista on rakentanut yksittäiskappaleina ESP Custom Shop.


title: Branko Ivanković

text: Branko Ivanković (s. 28. helmikuuta 1954) on kroatialainen jalkapallovalmentaja ja entinen pelaaja. Ivanković on liikuntatieteiden tohtori. Helmikuusta 2015 lähtien hän on toiminut iranilaisen Persepolisin päävalmentajana.


title: Branko Ivanković

text: Ivanković pelasi koko kaksitoistavuotisen uransa NK Varteksin joukkueessa. Kaikkiaan hän esiintyi joukkueen paidassa 263 kertaa ja teki 32 maalia. Päätettyään pelaajauransa Ivanković työskenteli seuran organisaatiossa ennen ryhtymistään valmentajaksi.


title: Branko Ivanković

text: Ivanković aloitti NK Varteksin päävalmentajana 1991. Varteks pelasi Ivankovićin johdolla Kroatian liigassa ollen mukana kärkikamppailuissa, mutta mestaruuteen se ei yltänyt. Kaudella 1995–96 Ivanković valmensi HNK Segestan joukkuetta, joka selvisi UEFA Intertoto Cupiin kauden päätteeksi.


title: Branko Ivanković

text: Kaudella 1996–97 Ivanković valmensi perinteikästä NK Rijekan joukkuetta ennen siirtymistään Kroatian maajoukkueen palvelukseen päävalmentaja Miroslav Blaževićin apuvalmentajaksi. Valmennustroikka johdatti Davor Sukerin ja kumppanit sensaatiomaiselle MM-pronssille 1998.


title: Branko Ivanković

text: Kaudella 1999–00 Ivanković valmensi Saksan 2. bundesliigassa pelannut Hannoveria ennen siirtymistään Kroatian maajoukkueluotsi Mirko Jozićin apuvalmentajaksi 2001 MM-karsintojen ajaksi. Tammikuussa 2002 hän siirtyi Iranin jalkapallomaajoukkueen päävalmentajaksi seuraten tehtävässä Miroslav Blaževićia, jonka kanssa hän oli aiemmin työskennellyt Kroatian maajoukkueessa.


title: Branko Ivanković

text: Ivanković toimi lyhyen aikaa Iranin maajoukkueluotsina vuonna 2002, mutta palasi tehtäviin lokakuussa 2003. Vaikka Ivankovićia kritisoitiin liian puolustusvoittoisen ja riskittömän taktiikan sekä liian kiinteiden kokoonpanojen käytöstä, hän johdatti Iranin pronssille Aasian mestaruuskisoissa 2004 sekä MM-kisoihin 2006.


title: Branko Ivanković

text: Iran hävisi omassa alkulohkossaan Meksikolle ja Portugalille sekä pelasi tasan Angolan kanssa. Ivankovićille tarjottiin jatkosopimusta, mutta hän jätti tehtävänsä kisojen jälkeen.


title: Branko Ivanković

text: Marraskuussa 2006 Ivanković siirtyi NK Dinamo Zagrebin päävalmentajaksi ja luotsasi seuran tuplamestaruuteen. Kaudella 2007–08 Dinamo oli myös musertavan ylivoimainen. Ivanković kuitenkin erosi tehtävistään tammikuussa riitauduttuaan seuran varapuheenjohtajan, Zdravko Mamićin kanssa. Hän palasi seuran päävalmentajaksi toukokuussa 2008. Pesti kesti kuitenkin vain muutaman kuukauden, sillä jo marraskuun lopulla 2008 Ivanković sai jälleen kenkää, vaikka seura johtikin Kroatian liigaa.


title: Branko Ivanković

text: Ivanković palasi valmennustehtäviin joulukuussa 2009 allekirjoitettuuaan kaksivuotisen sopimuksen kiinalaisseura Shandong Lunengin kanssa. Kroatin johdolla Shandong voitti kaudella 2010 Kiinan Superliigan mestaruuden uudella piste-ennätyksellä. Kausi 2011 AFC Champions Leaguessa lähti kuitenkin vaisusti käyntiin ja Ivanković sai potkut toukokuussa 2011. Pian potkujensa jälkeen hänestä tuli saudiseura al-Ittifaqin päävalmentaja. Hän luotsasi al-Ittifaqin neljänneksi Saudi-Arabian valioliigassa, mikä ei tyydyttänyt seurajohtoa ja Ivanković sai potkut kauden 2011/12 jälkeen.


title: Branko Ivanković

text: Kesäkuussa 2012 hän aloitti abudhabilaisen Al-Wahdan päävalmentajana. Hän sai potkut huhtikuun lopulla 2013 seuran majaillessa seitsemäntenä Arabiemiraattien liigassa.


title: Branko Ivanković

text: Syyskuussa 2013 Ivanković palasi NK Dinamo Zagrebin päävalmentajaksi. Hän sai kuitenkin potkut jo lokakuun lopulla valmennettuaan seuraa vain viiden ottelun ajan.


title: Branko Ivanković

text: Helmikuussa 2015 Ivanković teki paluun Iraniin, kun hänestä tuli Persepolis FC:n päävalmentaja.


title: George Maharis

text: George Maharis (s. 1. syyskuuta 1928) on yhdysvaltalainen näyttelijä. Hänen uransa ei rajoittunut rooleihin televisiossa, mutta elokuva-alalla hän ei koskaan päässyt yhtä pitkälle kuin televisiossa.


title: George Maharis

text: Maharis syntyi Queensissa yhdeksi kreikkalaisten vanhempiensa seitsemästä lapsesta. Hän opiskeli Actors' Studiolla. Hän aloitti vuonna 1960 roolinsa Buz Murdockina televisiosarjassa "Route 66" ja oli tästä hyvästä vuonna 1962 ehdolla Emmy-palkinnon saajaksi. Hän jätti sarjan myöhemmin terveysongelmistaan johtuen; hänellä oli todettu hepatiitti. Hän on myöhemmin vieraillut muun muassa sarjassa "Murhasta tuli totta".


title: George Maharis

text: Maharis esiintyi uransa aikana useissa elokuvissa, joista viimeisin on "Doppelganger – kaksoisolento" (1993). Hänellä oli 1960-luvulla myös toissijainen ura muusikkona Epic Recordsille. Hän oli heinäkuussa 1973 "Playgirl"-lehden Man of the Month. Hänen pidätyksensä 21. marraskuuta 1974 aiheutti aikanaan pienoisen skandaalin – hän oli jäänyt kiinni seksin harrastamisesta poikaystävänsä kanssa losangelesilaisessa miestenhuoneessa.


title: George Maharis

text: Maharis harrastaa impressionistista maalaustaidetta ja elää tätä nykyä täysin vetäytyneenä näyttelijänuraltaan.


title: Keskustori

text: Keskustori on Tampereen keskustassa, Hämeenkadun varrella sijaitseva torialue. Keskustori sijaitsee Tammerkosken länsirannalla, ja sen lähistöllä on monia Tampereen tärkeitä rakennuksia. Keskustorin laidalla sijaitsevat muun muassa Raatihuone, Vanha kirkko ja Tampereen Teatteri. Torista käytettiin nimeä "Kauppatori" vuoteen 1936 asti. Tori on Tampereen keskeinen tapahtumapaikka: siellä pidetään konsertteja, markkinoita ja poliittisia tilaisuuksia. Keskustori on myös tärkeä joukkoliikenteen solmukohta, ja Tampereen keskusta rakentuu sen ympärille.


title: Keskustori

text: Tampereen vuoden 1822 asemakaavaluonnoksessa nykyinen Keskustori esiintyi nimellä Suurtori, rinnakkaisniminä olivat käytössä Isotori ja Kauppatori. Vuodelta 1830 peräisin olevissa palovakuutuskirjoissa toria kutsuttiin myös Kirkkotoriksi. Nykyinen nimi tuli käyttöön 1930-luvulla toteutetussa suuressa kadunnimiuudistuksessa. Uutta nimeä perusteltiin sillä, ettei torilla enää käyty kauppaa samalla tavoin kuin aikaisemmin. Näin ollen torin nimeämisperusteena on ainoastaan sen keskeinen sijainti. Linja-autoliikenteen alkuaikoina 1920-luvulla silloinen Kauppatori oli paikallisliikenteen lisäksi kaikkien Tampereelta maaseudulle ja muihin kaupunkeihin suuntautuneiden linjojen lähtöpaikka. Vuonna 1929 tori jäi ainoastaan paikallisliikenteen linja-autojen käyttöön, kun kaukolinjat siirtyivät kahdelle erilliselle kaukolinja-autoasemalle ydinkeskustan ulkopuolelle ja tämän välivaiheen jälkeen vuonna 1938 nykyiselle linja-autoasemalle.


title: Veliče Šumulikoski

text: Veliče Šumulikoski () (s. 24. huhtikuuta 1981 Struga, Jugoslavia) on makedonialainen jalkapalloilija, pelipaikaltaan keskikenttäpelaaja. Hänen nykyinen seuransa on englantilainen Ipswich. Aiemmin hän on edustanut FK Karaorman-Strugaa, FK Pelisteriä, slovenialaista NK Publikumia, tšekkiläistä 1. FC Synotia, pietarilaista Zenitiä ja turkkilaista Bursasporia. Makedonian maajoukkueessa hän on pelannut 44 ottelua, joissa on tehnyt yhden maalin.


title: Tallipiha

text: Tallipiha on entinen ratsuhevosten ja vaunujen toimipaikaksi rakennettu puutalomiljöö, joka sijaitsee Tampereella entisellä Finlaysonin tehdasalueella osoitteessa Kuninkaankatu 4. Nykyisin se toimii ympärivuotisena ostos- ja tapahtumapaikkana.


title: Tallipiha

text: Tallipiha rakennettiin 1800-luvulla. Sen rakennukset ovat runsaasti koristeltuja edustaen 1800-luvun loppuvaiheen kansallisromantiikkaa sekä venäläis-karjalaista arkkitehtuuria. Tallipihalla sijaitsivat Nottbeckin suvun hevostallit, ja lisäksi siellä oli talousrakennuksia ja palvelusväen, kuten hevosten hoitajien ja kuskien, asuntoja. Korttelista tuli tehtaan kuorma-ajureiden tukikohta 1900-luvun alkuvuosina, kun Nottbeckit eivät enää asuneet viereisessä Finlaysonin palatsissa. Tällöin tallipihaa alettiin kutsua Ajurikortteliksi. Tallipihan rakennuksissa asuttiin 1960-luvulle saakka. Alue pääsi pahasti rappeutumaan ennen kuin kaupunki lunasti sen vuonna 1995. Tallipiha kunnostettiin 1990-luvun lopussa matkailukohteeksi.


title: Makedonian 1. liiga

text: Makedonian 1. liiga () on Makedonian jalkapallon pääsarja. Sarjaa on pelattu vuodesta 1991 lähtien. Sarjaan osallistuu 12 joukkuetta, jotka pelaavat keskenään kolminkertaisen sarjan. Sarjan voittaja etenee Mestarien liigan karsintoihin ja toiseksi sijoittunut UEFA Cupin karsintoihin. Kaksi viimeistä joukkuetta putoavat 2. liigaan.


title: Makedonian 1. liiga

text: Liigaan kuuluneet joukkueet:


title: 18 Tracks

text: 18 Tracks on yhdysvaltalaisen laulaja-lauluntekijä Bruce Springsteenin kolmas "virallinen" kokoelma-albumi, ja toinen singlekokoelma. Se julkaistiin 13. huhtikuuta 1999. Kolmea lukuun ottamatta kaikki kappaleet on julkaistu aiemmin Springsteenin Tracks -kokoelma-boxilla.


title: Emanuel Ax

text: Emanuel Ax (s. 8. kesäkuuta 1949, Lvov, Neuvostoliitto) on yhdysvaltalainen pianisti.


title: Emanuel Ax

text: Ax syntyi Ukrainassa holokaustista selvinneiden Joachimin ja Hellen Axin poikana. Hän aloitti pianonsoiton 6-vuotiaana, muutti 8-vuotiaana Varsovaan ja kahden vuoden kuluttua Winnipegiin. Hän asettui vuonna 1961 New Yorkiin ja opiskeli Juilliard School of Musicissa. Hän valmistui Columbian yliopistosta vuonna 1970 ja on ollut jo pitkään Yhdysvaltain kansalainen.


title: Emanuel Ax

text: Ax on moninkertainen Grammy-palkittu. Hän on tullut tunnetuksi sekä tuoreen että vanhemman taidemusiikin tulkitsijana ja kantaesittänyt muiden muassa John Adamsin, Christopher Rousen ja Bright Shengin töitä.


title: Emanuel Ax

text: Ax on esiintynyt usein duona Yo-Yo Man kanssa. Hän soitti myös kvartetissa Isaac Sternin, Jaime Laredon ja Yo-Yo Man kanssa ennen Sternin kuolemaa vuonna 2001. Ax asuu yhä New Yorkissa puolisonsa Yoko Nozakin kanssa. Parilla on yhdessä lapset Joseph ja Sarah.


title: Unleashed: Hits and Rarities

text: Unleashed: Hits and Rarities on australialaisen poplaulaja Dannii Minoguen kolmas kokoelmalevy. Se julkaistiin 5. marraskuuta 2007.


title: Saha (täsmennyssivu)

text: Saha on:


title: Saha (täsmennyssivu)

text: Saha-nimisiä henkilöitä:


title: Christopher Rouse

text: Christopher Rouse (s. 15. helmikuuta 1949, Baltimore) on yhdysvaltalainen säveltäjä.


title: Christopher Rouse

text: Rouse valmistui Oberlin Conservatory of Musicista vuonna 1971 ja opiskeli myöhemmin Karel Husan johdolla Cornellin yliopistolla. Hän sai lisäksi yksityistä opetusta George Crumbilta. Hän on itse opettanut vuosina 1978–1981 Michiganin yliopistolla, vuosina 1981–2002 Eastman School of Musicissa ja vuodesta 1997 Juilliard School of Musicissa.


title: Christopher Rouse

text: Vuonna 2002 Yhdysvaltain Taiteiden ja kirjallisuuden akatemiaan valitun Rousen tunnetuimpia oppilaita ovat Michael Torke ja Kevin Puts. Hänelle myönnettiin vuonna 1993 musiikin Pulitzer-palkinto pasuunakonsertosta, ja hänet on palkittu myös Grammylla.


title: Christopher Rouse

text: Rouse on tullut tunnetuksi taidokkaasta orkestraatiostaan ja varsinkin lyömäsoitinten käsittelystä. Hänen tuotantonsa on monipuolinen, ja siihen kuuluu muun muassa kamarimusiikkia, soolokappaleita sellolle, pianolle ja huilulle, konserttoja, kaksi sinfoniaa, kuoromusiikkia, konsertto orkesterille, "Rapture" (orkesteriteos, 2000) ja baletti "Friandises" (2005). Usein teoksissa on vaikutteita myöhäisromantiikasta.


title: Nymphenburgin linna

text: Nymphenburgin linna () on barokin tyylisuuntaa edustava palatsi Baijerin pääkaupungissa Münchenissä, Saksassa. Linna oli aikoinaan Baijerin hallitsijoiden kesäresidenssi.


title: Nymphenburgin linna

text: Palatsin rakennuttivat Baijerin vaaliruhtinas Ferdinand Maria ja tämän puoliso Savoijin Henriette Adelheid poikansa Maksimilian II Emanuelin syntymisen kunniaksi. Linnan suunnitteluvastuun he antoivat italialaiselle arkkitehdille Agostino Barellille vuonna 1664. Keskuspaviljonki valmistui vuonna 1675.


title: Nymphenburgin linna

text: Vuonna 1701 vaaliruhtinas Maksimilian II Emanuel käynnisti linnan järjestelmälliset laajennustyöt. Kaksi uutta paviljonkia rakennettiin Barellin luoman linnan etelä- ja pohjoispuolelle. Suunnittelusta vastasivat sveitsiläiset arkkitehdit Enrico Zucalli ja Giovanni Antonio Viscardi. Myöhemmin linnan eteläosaa laajennettiin lisää ja siitä muodostettiin hovitallit. Pohjoiseen rakennettiin tasapainon vuoksi orangeria eli sitruspuiden talvehtimiseen tarkoitettu rakennus. Maksimilian II Emanuelin pojan Kaarle Albertin (myöhempi Pyhän saksalais-roomalaisen keisarikunnan keisari Kaarle VII) aikana linna-alueelle rakennettiin niin kutsuttu "Schlossrondell".


title: Nymphenburgin linna

text: Heinäkuussa 1741 solmitun Nymphenburgin rauhan myötä Kaarle VII liittoutui Ranskan ja Espanjan kanssa Itävaltaa vastaan. Linna toimi kauan Baijerin hallitsijoiden kesäresidenssinä. Kuningas Maksimilian I Joosef kuoli siellä vuonna 1825, ja kuningas Ludvig II syntyi siellä vuonna 1845.


title: Nymphenburgin linna

text: Nykyisin Nymphenburg on avoinna yleisölle, mutta se on myös edelleen koti Wittelsbachin kuninkaallisen suvun päämiehelle.


title: Nymphenburgin linna

text: 1700-luvun hoveissa posliini oli hyvin suosittu materiaali, ja sen valmistustaidossa kilpailtiin. Vuonna 1747 kreivi Sigmund vom Haimhausen, josta myöhemmin tuli Baijerin tiedeakatemian esimies, perusti ensimmäisen baijerilaisen posliinitehtaan Neudeck in der Auhun. Tehdas siirrettiin vuonna 1761 Nymphenburgin linnaan nykyiselle paikalleen. Tehtaan johtoon tuli vuonna 1788 Mathias Flurl, joka käänsi pitkään tappiota tehneen tuotannon painopisteen rokokookoriste-esineistä uusklassismiin ja vuonna 1804 tuhotutti vanhat muotit.


title: Sara Foster

text: Sara Foster (s. 5. helmikuuta 1981) on kanadalais-yhdysvaltalainen malli ja näyttelijä. Hän on muusikko David Fosterin tytär.


title: Sara Foster

text: Foster on vieraillut muun muassa "Entouragessa" ja "Jimmy Kimmel Live!" -talk show’ssa. Hän juonsi vuonna 2000 lyhyen aikaa "Entertainment Tonightista" lohkaistua "ET on MTV" -show’ta. Hänen kansainvälinen läpimurtonsa oli rooli elokuvassa "Big Bounce – huijaus Havaijilla" vuonna 2004.


title: Sara Foster

text: Foster on esiintynyt myös Backstreet Boysin musiikkivideolla ”Shape of My Heart” ja elokuvassa "Pikku-Enkelit – Vaarallinen tehtävä". Hän oli aiemmin kihloissa näyttelijä Ashley Hamiltonin kanssa ja seurustelee nykyisin saksalaisen tennispelaaja Tommy Haasin kanssa.


title: Sara Foster

text: Foster sijoittui vuonna 2005 Maxim-lehden ”Hot 100” -listan kymmenennelle sijalle.


title: Mark Oliver

text: Mark Oliver (s. 1966) on kanadalainen ääninäyttelijä, joka on tunnetaan muun muassa dubbauksistaan animesarjoissa, kuten Inuyasha ja .


title: Mark Oliver

text: Uransa alkuvaiheessa Oliver esiintyi elokuvissa cameorooleissa ja teki samalla myös televisiosarjoissa cameo-rooleja muun muassa Paluu riemuleirille, L-koodi, Tähtiportti ja Pako. Ääninäyttelijäksi Oliver päätyi heti uransa alkuvaiheessa ja teki aluksi useimmiten dubbauksia Ocean Studios -nimiselle yhtiölle. Nykyisin hän on kuitenkin saanut enemmän alkuperäisiä äänirooleja, joista kenties merkittävin on ollut Krypto the Superdog -animaatiossa, jossa Oliver toimi pääkonnan Mechanikatin äänenä. Samalla Oliver on lainannut ääntään useihin videopeleihin, kuten Homeworld 2, CSI: Miami, ja Mobile Suit Gundam: Encounters in Space.


title: Christian d’Oriola

text: Christian d'Oriola (3. lokakuuta 1928 - 29. lokakuuta 2007) oli ranskalainen miekkailija ja olympiavoittaja. Hän on kaikkien aikojen menestyneimpiä florettimiekkailijoita.


title: Christian d’Oriola

text: Vasenkätinen Christian d'Oriola voitti ensimmäisen florettimiekkailun maailmanmestaruutensa jo 18-vuotiaana Lissabonissa 1947. Seuraavana vuonna Lontoon olympialaisissa hän voitti floretin joukkuekilpailussa kultaa ja sai henkilökohtaisessa kilpailussa hopeaa maanmiehensä Jehan Buhanin jälkeen. Toisen henkilökohtaisen maailmanmestaruutensa hän voitti Kairossa 1949.


title: Christian d’Oriola

text: Helsingin 1952 olympialaisissa d'Oriola voitti kultaa sekä henkilökohtaisessa kilpailussa että joukkuekilpailussa. Jälkimmäisessä hän voitti ratkaisuottelussa hopealle sijoittunutta Italiaa vastaan vastustajansa pistein 5–0, 5–0, 5–1 ja 5–2. Henkilökohtaisen maailmanmestaruuden hän voitti Brysselissä 1953 ja Luxemburgissa 1954. Melbournen 1956 olympialaisissa hän voitti toisen henkilökohtaisen olympiakultamitalinsa, mutta joukkuekilpailun ratkaisuottelussa Ranska hävisi Italialle vaikka d'Oriola voitti jälleen kaikki omat ottelunsa.


title: Christian d’Oriola

text: Vielä Rooman 1960 olympialaisissa d'Oriola sijoittui joukkuekilpailussa viidenneksi ja henkilökohtaisessa kilpailussa kahdeksanneksi.


title: Gummersbach

text: Gummersbach on kaupunki Nordrhein-Westfalenin osavaltiossa, läntisessä Saksassa. Se kuuluu Kölnin hallintopiiriin ja on Oberbergischer Kreis -piirikunnan keskuskaupunki. Se sijaitsee noin 50 kilometriä itään Kölnistä.


title: Gummersbach

text: Varhaisin tunnettu kirjallinen maininta paikkakunnasta on peräisin vuodelta 1109. Tuolloin sen nimi kirjoitettiin muodossa "Gummeresbracht". Kaupunginoikeudet Gummersbach sai kuitenkin vasta vuonna 1857. Vuoden 1892 heinäkuun 27. päivänä kaupungille vahvistettiin sen nykyinen vaakuna. Vuoden 1969 ja 1975 alueuudistusten myötä suuri osa silloisista Gimbornin ja Lieberhausenin kunnista liitettiin Gummersbachiin. Gummersbachiin liitettiin myös pienempiä osia Wiehlistä ja Marienheidesta.


title: Dziga Vertov

text: Dziga Vertov (, syntyjään David Abelevitš Kaufman ; 2. tammikuuta 1896 Białystok, Venäjän keisarikunta – 12. helmikuuta 1954 Moskova, Neuvostoliitto) oli neuvostoliittolainen elokuva- ja uutiskatsausohjaaja. Hänen veljensä Boris Kaufman ja Mihail Kaufman työskentelivät myös elokuva-alalla. Vertov myöhemmin venäläisti etunimensä ja patronyyminsä Denis Arkadevitšiksi.


title: Dziga Vertov

text: David Abelevitš Kaufman syntyi juutalaistaustaiseen perheeseen Białystokissa, Puolassa . Kaufman venäläisti juutalaisen nimensä Davidin ja patronyymin Abelevitšin muotoon "Denis Arkadievitš" vuoden 1918 tienoilla.


title: Dziga Vertov

text: Kaufman opiskeli Białystokissa musiikkia, kunnes hänen perheensä muutti Moskovaan vuonna 1915 pakoon saksalaisten hyökkäystä. Moskovassa Vertov opiskeli psykoneurologisessa instituutissa, kunnes vuonna 1918 Moskovan elokuvakomiteaan kuuluva Kaufmanin opiskelutoveri Mihail Koltsov kutsui hänet tekemään viikoittaista kinonedeljaa eli neuvostouutiskatsausta. Tällä välin Kaufman muutti nimensä Dziga Vertovksi


title: Dziga Vertov

text: Samaan työryhmään kuuluivat Lev Kulesov ja Eduard Tissé, josta tuli myöhemmin Sergei Eisensteinin kuvaaja. He perustivat todellisuuteen vannovien elokuvantekijöiden, kinokkien, ryhmän, joka arvosteli kärkkäästi näytelmäelokuvia, joihin lukeutuivat myös Eisensteinin elokuvat.


title: Dziga Vertov

text: Vuosina 1922–1925 Vertov julkaisi yhteensä 23 "Kino-Pravdaa" (Pravda-lehden elokuvallinen vastine) ja 55 numeroa "Elokuvakalenteria" 1923–1925.


title: Dziga Vertov

text: Ensimmäinen täysimittainen kinokkidokumenttielokuva, "Elokuvasilmä", valmistui vuonna 1924. Kuvauksia valmisteltiin ennakolta vähän, jotta tapahtumat taltioituisivat mahdollisimman aitoina. Dokumenttielokuvan henkilöt eivät myöskään saaneet huomata olevansa kuvauksen kohteina.


title: Dziga Vertov

text: Vuonna 1925 Vertov valmisti uutiskatsauksen Lenin kuoleman yksivuotispäivälle nimeltä "Leniniläinen kinopravda no 21". Seuraavana vuonna Moskovan kaupunginvaltuusto tilasi Vertovilta elokuvan, jossa kuvattaisiin valtuuston aikaansaannoksia positiivisessa valossa. Vaalimainoselokuva "Eteenpäin neuvosto!" valmistui vuonna 1926. "Maailman kuudennes" -elokuvan jälkeen Vertov ajautui erimielisyyksiin Sovkino-studion johtajan kanssa ja sai potkut tammikuussa 1927.


title: Dziga Vertov

text: Dziga Vertov siirtyi Ukrainan Vufku-elokuvastudiolle, missä hänen ensimmäinen työnsä oli "Yhdestoista vuosi" (1928). Seuraavana vuonna valmistui "Mies ja elokuvakamera", jonka käsikirjoitusta Vertov oli aloitellut ollessaan Sovkinolla töissä.


title: Dziga Vertov

text: Vertovin elokuva, "Kolme laulua Leninistä", valmistui vuonna 1934. Elokuva julkaistiin uudelleen muokattuna vuonna 1938: uutta materiaalia lisättiin ja poliittisesti epäilyttävät henkilöt poistettiin.


title: Koskipuisto

text: Koskipuisto on Tampereella, Kyttälän kaupunginosassa, Tammerkosken itärannalla sijaitseva puistoalue. Koskipuistoa vastapäätä Tammerkosken länsirannalla on Kirjastonpuisto – joka tosin käsitetään toisinaan myös osaksi Koskipuiston kokonaisuutta. Tammerkoski rantoineen on yksi Suomen kansallismaisemista.


title: Koskipuisto

text: Ranta merkittiin puistoalueeksi jo kaupunginarkkitehti F. L. Kaloniuksen Kyttälälle vuonna 1886 laatimassa ensimmäisessä asemakaavassa. Puistoa alettiin rakentaa 1890-luvun lopulla samaan aikaan Kyttälän uudisrakentamisen kanssa, ja se valmistui vuosisadan vaihteessa. Puistoalue ulottui myös Hämeenkadun eteläpuolelle, mutta Hatanpään valtatien ja uuden Hämeensillan rakentaminen 1920–1930-luvuilla supistivat eteläosaa merkittävästi. Nykyään Hämeenkadun eteläpuolinen viheralue tunnetaan Verkatehtaanpuistona.


title: Koskipuisto

text: 1930-luvulla Koskipuisto uudistui ja laajeni, kun Tammerkoskeen rakennettiin uusi sähkölaitos ja samalla uomaa kavennettiin. Koskelta vapautuneelle alalle rakennettiin muun muassa aiempaa leveämpi rantapromenadi. Vanha rantapenkere sijaitsi likimain puiston nykyisen keskikäytävän paikkeilla.


title: Koskipuisto

text: Vuonna 1971 paljastettiin puistoon pystytetty Aimo Tukiaisen veistos "Virvatulet", joka on omistettu suomalaisille sotilaille. Ennen Tukiaisen veistosta samalla paikalla oli Yrjö Liipolan patsas "Paimenpoika" (1947), joka siirrettiin Verkatehtaanpuistoon.


title: Koskipuisto

text: 1990-luvun alulla puiston leikkialue peruskorjattiin ja nimettiin Pikku Kakkosen leikkipuistoksi.


title: Waiblingen

text: Waiblingen on kaupunki Baden-Württembergin osavaltiossa, eteläisessä Saksassa. Se kuuluu Stuttgartin hallintopiiriin ja on Rems-Murr-Kreisin piirikunnan keskuskaupunki. Se sijaitsee noin 15 kilometriä koilliseen Stuttgartista ja on osa sen metropolialuetta.


title: Waiblingen

text: Varhaisin tunnettu maininta Waiblingenistä on peräisin vuodelta 885, jolloin se mainittiin karolingisessa asiakirjassa. Waiblingenille myönnettiin kaupunginoikeudet vuonna 1250. Kolmikymmenvuotisessa sodassa vuonna 1634 kaupunki tuhottiin lähes täysin. Se jälleenrakennettiin sodan jälkeen, ja kaupungin nykyinen vanhakaupunki on peräisin vuosilta 1640–1700.


title: Waiblingen

text: Waiblingenin asukasluku ylitti 20 000 asukkaan rajapyykin vuoden 1960 tienoilla. 1. joulukuuta vuonna 1971 kaupunkiin liitettiin Beinsteinin kunta ja 1. tammikuuta vuonna 1975 Bittenfeldin, Hegnachin, Hohenackerin ja Neustadtin kunnat.


title: Jehan Buhan

text: Jehan Buhan (5. huhtikuuta 1912 – 14. syyskuuta 1999) oli ranskalainen miekkailija ja olympiavoittaja.


title: Jehan Buhan

text: Buhan voitti urallaan kolme olympiakultaa florettimiekkailussa. Lontoon 1948 olympialaisissa hän voitti kultaa sekä henkilökohtaisessa kilpailussa että joukkuekilpailussa. Helsingin 1952 olympialaisissa hän voitti kultaa joukkuekilpailussa ja sijoittui henkilökohtaisessa kilpailussa viidenneksi. Maailmanmestaruuskilpailuissa hän saavutti kaksi henkilökohtaista mitalia.


title: Satakunnansilta

text: Satakunnansilta on Tampereella sijaitseva vanha silta, joka ylittää Tammerkosken Hämeensillan pohjoispuolella. Silta on osa Satakunnankatua ja se on sekä ajoneuvoliikenteen että jalankulkijoiden käytössä.


title: Satakunnansilta

text: Satakunnansillan suunnitteli insinööri Karl Snellman. Se rakennettiin vuosina 1897–1900 ja otettiin käyttöön 9. lokakuuta 1900. Silta on 6-aukkoinen kiviholvisilta, jonka jännemitat ovat 17 metriä. Sillan leveys on 11,75 metriä ja sen kokonaispituus on 112,6 metriä.


title: Satakunnansilta

text: Ennen Satakunnansillan valmistumista paikalla sijaitsi vuonna 1858 rakennettu Pikkusilta. Se oli kapea, pelkästään kävelyyn tarkoitettu puinen silta. Silta rakennettiin helpottamaan tehtaiden työntekijöiden kulkemista. Se oli kaksiosainen ja kulki Konsulinsaaren kautta. Läntinen osa sillasta alkoi samalta paikalta kuin nykyinen Satakunnansilta ja se laski jyrkkänä Konsulinsaareen. Itäinen osa kulki matalalla lähellä veden pintaa ja sen päätepiste oli lähellä pellavatehdasta. Se oli niin lähellä vettä, että keväisin Tammerkosken tulviessa sillan yli ei päässyt kuivin jaloin. Se oli aikanaan toinen Tammerkosken ylittävä silta. Tuolloin Hämeensillan paikalla ollutta siltaa kutsuttiin Isoksisillaksi.


title: Satakunnansilta

text: Vuosien 1870-1900 välillä Tampereen kaupungin pinta-ala kolminkertaistui ja väkiluku kasvoi viisinkertaiseksi. Samalla myös liikennemäärä kasvoi niin paljon, että uuden ajosillan rakentaminen tuli ajankohtaiseksi. Valmistuessaan vuonna 1900 silta peitti alleen suuren osan Konsulisaaren pinta-alasta. Samalla kulku saareen estyi ja saaressa ollut ravintolatoiminta loppui.


title: Satakunnansilta

text: Vuonna 2013 sillan kaiteet kunnostettiin alkuperäisen mallin mukaan, ja vuonna 2014 sillan lamput vaihdettiin alkuperäisen mallin mukaisiksi.


title: Matti Uusivirta

text: Matti Uusivirta (s. 29. maaliskuuta 1985 Helsinki) on suomalainen jääkiekkoilija.


title: Matti Uusivirta

text: Uusivirta on Espoo Bluesin kasvatti jonka A-juniorien paras pelaaja hän oli kaudella 2003–2004. Ensimmäisen SM-liigaottelunsa (1 ottelu pudotuspeleissä) Uusivirta pelasi kaudella 2003–2004. Seuraavaksi kaudeksi hän siirtyi Northeastern Universityn yliopistojoukkueeseen. Kaudeksi 2006–2007 Uusivirta palasi Bluesiin, jossa pelasi 19 ottelua, lisäksi hän pelasi vuokralla myös HC Salamoissa 26 ottelua Mestistä.


title: Matti Uusivirta

text: Uusivirran kausi 2007–2008 jäi SM-liigassa ja Mestiksessä yhteensä vain 11 otteluun selkävammojen takia joista hän pelasi 2 ottelun ajan lainalla HC Salamoissa. Seuraavan kauden 2008–2009 hän aloitti Bluesissa, hän pelasi kauden aikana myös lainalla Mestis-joukkue Kiekko-Vantaassa jonka jälkeen lokakuussa 2008 Uusivirta siirtyi Ilvekseen kaupassa, jossa Sami Sandell siirtyi Bluesiin.


title: Matti Uusivirta

text: Uusivirta aloitti kauden 2009–2010 Slovakian Extraligan HKm Zvolenissa, mutta palasi Bluesiin marraskuussa 2009. Kaudella 2010–2011 hän pelasi Iso-Britannian pääsarjan EIHL:n Hull Stingrayssa ja seuraavaksi kaudeksi 2011–2012 hän siirtyi Mestiksen Jukureihin.


title: Bergkamen

text: Bergkamen on kaupunki Nordrhein-Westfalenin osavaltiossa, läntisessä Saksassa. Se sijaitsee Ruhrin alueella, noin 15 kilometriä koilliseen Dortmundista ja 15 kilometriä lounaiseen Hammista. Hallinnollisesti kaupunki kuuluu Arnsbergin hallintopiiriin ja Unnan piirikuntaan. Kaupungin asukasluku oli 49 011 vuonna 2011. Sen pinta-ala on 44,8 neliökilometriä.


title: Bergkamen

text: Kaupunki on jaettu kuuteen eri kaupunginosaan (), Heiliin, Mitteen, Oberadeniin, Overbergeen, Rüntheen ja Weddinghofeniin. Kaupungin pohjoisrajan muodostaa Lippe-joki. Itärajalla kulkee autobahn A1, etelärajalla autobahn A2.


title: Gene Wolfe

text: Gene Wolfe (s. 7. toukokuuta 1931) on yhdysvaltalainen tieteis- ja fantasiakirjailija. Hän on voittanut muun muassa kaksi World Fantasy Awardia sekä kaksi Nebula-palkintoa ja ollut moninkertainen Hugo-ehdokas. Hänet on nimetty yhdeksi tieteiskirjallisuuden Grand Mastereista.


title: Gene Wolfe

text: Wolfen tunnetuimpiin teoksiin kuuluu romaanisarja "Uuden auringon kirja", jonka neljä osaa ilmestyivät peräkkäisinä vuosina 1980–83. Ensimmäinen osa, "Kiduttajan varjo", ilmestyi suomeksi Gummeruksen julkaisemana vuonna 2012 ja toinen osa, "Sovinnontekijän kynsi" vuonna 2013. Kolmas osa, "Liktorin miekka", ilmestyi suomeksi vuonna 2015.


title: Annie-gaala 1993

text: Annie-gaala 1993 oli 21. kertaa järjestetty palkintogaala, jossa Yhdysvaltain ASIFA-Hollywood jakoi vuotuiset Annie-palkinnot vuoden 1993 parhaille animaatioille. Gaala järjestettiin 5. marraskuuta 1993 ATAS Plaza-teatterissa Los Angelesissa, Kaliforniassa.


title: Annie-gaala 1993

text: Pääluokkien ehdokkaat ja voittajat (lihavoituna):


title: Vuolteensilta

text: Vuolteensilta on Tampereen keskustassa sijaitseva kevyen liikenteen silta, joka ylittää Tammerkosken Nalkalan ja Ratinan välillä jonkin matkaa Hämeensillasta etelään. Se yhdistää Laukontorin ja Kehräsaaren kosken länsipuolella Koskikeskukseen itärannalla. Silta valmistui vuonna 1985.


title: Joni Töykkälä

text: Joni Töykkälä (s. 25. helmikuuta 1984 Espoo) on suomalainen entinen jääkiekkoilija, pelipaikaltaan keskushyökkääjä. Hän pelasi urallaan SM-liigassa yhteensä 509 runkosarjaottelua tehopistein 30+40=70 ja keräten 198 jäähyminuuttia sekä 94 playoff-ottelua tehopistein 6+8=14 ja keräten 46 jäähyminuuttia. Hänen vahvuuksiinsa kuului tunnollisuus, joukkuepelaaminen, yritteliäisyys, asenne, puolustaminen ja alivoimapelaaminen. Töykkälällä oli potentiaalia pelata myös hyökkäävämpää roolia, mutta hän omaksui kuitenkin pääasiassa puolustavan roolin. Hän toimii nykyään Helsingin IFK:n C-nuorten päävalmentajana


title: Joni Töykkälä

text: Töykkälä oli Espoon Palloseuran kasvatti. Hän pelasi myöhemmät juniorivuotensa kuitenkin Espoo Bluesissa, jossa Töykkälä voitti A-nuorten SM-pronssia vuonna 2003. Kaudeksi 2003–2004 hänet nostettiin Bluesin SM-liigajoukkueen harjoitusrinkiin. Töykkälä nousi loukkaantumisten myötä joukkueeseen ja vakiinnutti paikkaansa Bluesin SM-liigakokoonpanossa. Hän teki liigadebyyttinsä Bluesin kauden avauskierroksella 13. syyskuuta 2003 vieraissa JYPiä vastaan. Töykkälän liigauran avausmaali syntyi 29. lokakuuta 2003 myös JYPiä vastaan, jolloin hänen osumansa jäi Bluesin 3–1-voittoon päättyneen ottelun ratkaisumaaliksi. Töykkälä palkittiin ottelun "Ilta-Sanomien" kolmen tähden tähtipelaajana. Kaikkiaan hänen tulokaskautensa toi 51 runkosarja- ja yhdeksässä playoff-ottelussa tehot 2+1=3. Töykkälä pelasi kauden aikana miesten pelejä myös kolmen Mestis-ottelun verran alle 20-vuotiaiden maajoukkueessa. Maaliskuussa 2004 hän teki kaksivuotisen jatkosopimuksen Bluesin kanssa.


title: Joni Töykkälä

text: Kesken kolmannen SM-liigakautensa 2005–2006, siirtorajan kynnyksellä tammikuussa 2006 Blues lainasi Töykkälän loppukaudeksi Tapparaan vaihdossa Jussi Halmeeseen. Töykkälä teki siirron yhteydessä myös vuoden mittaisen jatkosopimuksen Bluesin kanssa ja palasi joukkueeseen taas kaudeksi 2006–2007. Hänen uransa polki monta vuotta paikallaan, mutta kyseisellä kaudella Töykkälä otti askeleita eteenpäin ja sai loukkaantumisten myötä myös hieman suurempaa roolia. Hän teki runkosarjassa seitsemän tehopistettä. Kaudella 2007–2008 Töykkälä jatkoi tasaista suorittamistaan Bluesin nelosketjussa ja teki runkosarjassa neljä tehopistettä. Hän teki saman verran tehopisteitä myös pudotuspeleissä neljällä osumallaan. Töykkälä avasi uransa pudotuspelien maalihanat hienoon saumaan ja teki kaikki osumansa puolivälieräsarjassa Helsingin IFK:ta vastaan. Hänen kaksi ensimmäistä playoff-maaliaan syntyi ottelusarjan toisessa ottelussa 14. maaliskuuta 2008, jolloin Töykkälän toinen osuma jäi Bluesin 3–6-vierasvoittoon päättyneen ottelun ratkaisumaaliksi. Hänet palkittiin ottelun "Ilta-Sanomien" kolmen tähden tähtipelaajana. Töykkälä ratkaisi Bluesille myös ottelusarjan 18. maaliskuuta 2008 pelatun neljännen ottelun voiton tehtyään joukkueen 0–3-vierasvoittoon päättyneen ottelun avausmaalin. Hänet palkittiin taas "Ilta-Sanomien" kolmen tähden tähtipelaajana. Töykkälä voitti kauden päätteeksi SM-hopeaa.


title: Joni Töykkälä

text: Kaudella 2008–2009 Töykkälä ehti pelata Bluesissa vain yhdeksän ottelua, kunnes hän siirtyi lokakuussa 2008 loppukaudeksi Turun Palloseuraan vaihdossa Tero Konttiseen. Töykkälä osoittautui TPS:lle tärkeäksi näkymättömän työn tekijäksi ja hän voitti joukkueen sisäisen tehotilaston lukemalla +10. Kaudeksi 2009–2010 Töykkälä siirtyi kaksivuotisella sopimuksella Helsingin IFK:hon. Hän teki ensimmäisellä sopimuskaudellaa SM-liigan yhden kauden piste-ennätyksensä tehoilla 8+8=16. Kaudella 2010–2011 Töykkälä jäi hyvin pieneen rooliin ja hänellä oli vaikeuksia mahtua kokoonpanoon, vaikkakin Töykkälä suoritti peliaikaa saadessaan nelosketjun roolinsa totuttuun tapaan. Töykkälä voitti kauden päätteeksi Suomenmestaruuden.


title: Joni Töykkälä

text: Töykkälä palasi kaudeksi 2011–2012 vuoden mittaisella sopimuksella Bluesiin. Kaudeksi 2012–2013 hän palasi taas HIFK:hon. Töykkälä oli kauden jälkeen ilman sopimusta marraskuuhun 2013 saakka, jolloin hän siirtyi loppukauden 2013–2014 kattavalla sopimuksella Mestis-joukkue HC Keski-Uusimaahan. Töykkälän kausi päättyi kuitenkin runkosarjan lopulla loukkaantumisen vuoksi. Hän lopetti pelaajauransa kevääseen 2014.


title: Joni Töykkälä

text: Kaudeksi 2015–2016 Töykkälä siirtyi HIFK:n C-nuorten apuvalmentajaksi.


title: Joni Töykkälä

text: Töykkälä pelasi alle 20-vuotiaiden MM-kilpailuissa vuonna 2004, jolloin hän voitti pronssia. Töykkälä toimi turnauksessa Suomen kapteenina, kuten myös alle 18-vuotiaiden MM-kilpailuissa vuonna 2002. Yhteensä hän on pelannut 27 nuorten ja 33 poikien maaottelua.


title: Clifton Karhu

text:
Clifton Karhu (23. marraskuuta 1927 Duluth, Minnesota – 24. maaliskuuta 2007 Kanazawa) oli japaninamerikkalainen kuvataiteilija.
Hän syntyi Duluthissa ja opiskeli Minneapolisissa Yhdysvalloissa, Minnesotan osavaltiossa, ja asui ja työskenteli Japanissa vuodesta 1955. Hän aloitti maalaamalla öljyväreillä ja akvarelleilla, ja 1960-luvulta alkaen hän teki japanilaistyylisiä värillisiä puupiirroksia.


title: Clifton Karhu

text: Karhulla oli laaja näyttely Retretissä vuonna 1990. Hänellä oli suomalaissyntyiset vanhemmat.


title: Jayne Meadows

text: Jayne Meadows Cotter (27. syyskuuta 1919 Wuchang, Kiina – 26. huhtikuuta 2015 Encino, Kalifornia) oli yhdysvaltalainen näyttelijä.


title: Jayne Meadows

text: Meadows syntyi Wuchangissa, Kiinassa, episkopaaliselle lähestystyöntekijä Francisille ja tämän vaimolle Idalle. Perhe palasi myöhemmin takaisin kotiseuduilleen Connecticutiin.


title: Jayne Meadows

text: Meadows esiintyi uransa varhaisessa vaiheessa muiden muassa elokuvissa "Pettävän varjon laulu" (1947) ja "Nainen järvessä" (1947). Hän jatkoi uraansa myöhemmille vuosikymmenille, ja vuonna 1991 hän oli Mitchin äidin äänenä elokuvassa "Kaupunkicowboyt". Suomalaiselokuvassa "Da Capo" (1985) hän näytteli sivuosan rikkaana taidemesenaattina.


title: Jayne Meadows

text: Meadows oli säännöllinen tuomariston jäsen "I’ve Got a Secret" -peliohjelman alkuperäisessä versiossa (1952–1967). Hän esiintyi ajoittain myös "What’s My Line?" -ohjelmassa. Hän oli vuodesta 1954 naimisissa Steve Allenin (k. 2000) kanssa, ja näyttelijä Audrey Meadows oli hänen sisarensa.


title: Mitte (hallintoalue)

text: Mitte on yksi Berliinin 12 hallintoalueesta (), joilla on oma, paikallisvaaleissa valittu hallintonsa ja rajoitettu itsemääräämisoikeus. Se on Berliinin hallintoalueista keskeisin. Se on pinta-alaltaan 39,5 neliökilometrin suuruinen. Vuoden 2016 kesäkuun lopussa hallintoalueen asukasluku oli 368 122. Ulkomaalaisia asukkaista oli 28,8 prosenttia, mikä on enemmän kuin millään muulla Berliinin hallintoalueella. Mitten asukastiheys on 9 327 as./km².


title: Mitte (hallintoalue)

text: Nykyinen Mitten hallintoalue muodostettiin 1. tammikuuta vuonna 2001 liittämällä yhteen silloiset hallintoalueet Mitte, Tiergarten ja Wedding. Berliinin jaon aikana vuosina 1949–1990 silloinen Mitte kuului Itä-Berliiniin, mutta muodosti siinä eräänlaisen Länsi-Berliinin sisään työntyneen kielekkeen. Mitteen myöhemmin liitetyt Tiergarten ja Wedding kuuluivat Länsi-Berliiniin.


title: Mitte (hallintoalue)

text: Berliiniläisten keskuudessa nimellä "Mitte" viitataan yleensä Mitten kaupunginosaan ("Ortsteil"), ei hallintoalueeseen.


title: Viktor Tšukarin

text: Viktor Ivanovitš Tšukarin (, , 9. marraskuuta 1921 Krasnoarmijsk – 25. elokuuta 1984 Lviv) oli ukrainalainen, Neuvostoliittoa edustanut telinevoimistelija ja moninkertainen olympiavoittaja.


title: Viktor Tšukarin

text: Tšukarin voitti kaksissa olympialaisissa yhteensä seitsemän kultamitalia ja neljä himmeämpää mitalia. Rooman maailmanmestaruuskilpailuissa 1954 hän voitti kolme kultamitalia.


title: Viktor Tšukarin

text: Toisen maailmansodan aikana Tšukarin vietti neljä vuotta keskitysleirillä.


title: Michael Anderson

text: Michael Joseph Anderson (30. tammikuuta 1920 Lontoo – 25. huhtikuuta 2018 Vancouver) oli brittiläinen elokuvaohjaaja.


title: Michael Anderson

text: Anderson syntyi Lontoossa näyttelijävanhemmille ja palveli toisessa maailmansodassa. Hän sai läpimurtonsa viimeistään sotaelokuvalla "Taivaalla palaa" vuonna 1954. Myöhempien elokuvien joukkoon kuuluvat "Maailman ympäri 80 päivässä" (1956) ja "Pako tulevaisuudesta" (1976).


title: Michael Anderson

text: Anderson on ollut ehdolla Oscar-palkinnon, Golden Globen ja Kultaisen palmun saajaksi. Hän jatkoi aktiiviuraansa pitkälle vanhuusikäänsä, ja yli 70-vuotiaalta ohjaajalta ovat peräisin muiden muassa "Merisusi" (1993) ja "Pinocchion uudet seikkailut" (1999).


title: Michael Anderson

text: Anderson on ollut kolmesti naimisissa ja saanut kuusi lasta. Hänen nykyinen avioliittonsa Adrienne Ellisin kanssa alkoi 25. toukokuuta 1977. Ellisin tytär ja Andersonin tytärpuoli on näyttelijä Laurie Holden, joka tunnetaan muun muassa televisiosarjasta "Salaiset kansiot".


title: Duluth

text: Duluth on satamakaupunki, ja St. Louisin piirikunnan pääkaupunki Minnesotan osavaltiossa, Yhdysvalloissa. Duluth on Minnesotan neljänneksi suurin kaupunki, ja siellä oli vuoden 2007 väestönlaskennassa 84 397 asukasta ja kaupungin metropolialueella 275 486 asukasta vuoden 2000 väestönlaskennan mukaan.


title: Duluth

text: Duluth sijaitsee Yläjärven pohjoisrannikolla, ja on yhteydessä Atlantin valtamereen suurten järvien ja niiden kanavoiden kautta. Duluth on Atlantin valtameren läntisin satama-alue. Duluth muodostaa suuren metropolialueen Superiorin (Wisconsin) kanssa. Metropolin nimi on the Twin Ports, ja kaupungit jakavat Duluth-Superior -sataman keskenään. Duluthin satama on perustettu rautamalmin ja viljan kuljettamiseksi Minnesotasta maailmalle.


title: Duluth

text: Amerikan alkuperäisasukkaat asuttivat Duluthin aluetta tuhansien vuosien ajan. Alkuperäisasukkaiden uskotaan kuuluneen Paleo-Intiaanisiin kulttuureihin, joiden jälkeläisiä ovat "Old Copper"-ihmiset, jotka käyttivät puukkoja ja keihäitä metsästykseen, ja kalastivat metallista valmistetuilla koukuilla. Noin 2000 vuotta sitten Woodlandsin asukkaat asuttivat Duluthin aluetta. He kasvattivat riisiä, jota kasvatetaan vielä nykyäänkin alueella, etenkin Wisconsinissä. Duluthin alkuperäinen nimi, Onigamiinsing ("pienessä satamassa"), johtuu Duluthin hyvistä kulkuyhteyksistä läheisen järven ansiosta. Daniel Greysolon, Sieur du Lhut (henkilö, jonka mukaan kaupunki on nimetty), saapui alueelle vuonna 1679 sovitellaakseen riidat kahden intiaaniheimon, Dakotan ja Ojibwan kanssa, ja aloittaakseen turkiskaupan alueella. Hän sai kauppasuhteet toimimaan, ja Ojibwa-heimosta tuli ranskalaisten ja dakotalaisten turkiskaupan välikäsi.


title: Duluth

text: Turkiskauppa kukoisti, ja niinkin varhain kuin vuonna 1692 Hudson's Bay Company perustettiin, ja Fond du Laciin avattiin pieni postitoimisto. Vasta vuonna 1792 seuraava posti avattiin St. Louis Riverin Wisconsinilaiselle puolelle. Postin perusti Jean Baptiste Cadotte North West Companysta. Postitoimisto tuhoutui tulipalossa vuonna 1800, mutta saksalainen John Jacob Astor rakensi uuden postin joen Minnesotalaiselle puolelle.Postin tila joutui vaakalaudalle intiaanien erimielisyyksistä englantilaisten ja ranskalaisten välisessä kaupassa. Astor kuitenkin onnistui saamaan Yhdysvaltain kongressin estämään ulkomaalaisten mahdollisuudet kaupantekoon Yhdysvaltojen alueella. Hänen American Fur Company (Amerikan turkisyhtiö) muodostettiin uudestaan vuosina 1816–1817. Vuonna 1839 koittivat taas vaikeat ajat, kun eurooppalaiset majavanturkista valmistetut turkikset tulivat muotiin.


title: Duluth

text: 1850-luvulla ihmisten kiinnostus alueeseen kasvoi, kun nousi huhuja siitä, että alueella olisi kuparinkaivutoimintaa. Vuonna 1852 Yhdysvaltain hallitus teki alueesta selvityksen, ja vuonna 1854 he tekivät paikallisten heimojen kanssa sopimuksen: seudun erämaa-alueet tehtiin turvallisemmiksi kultaajanoavien seikkailijoiden myötä. Tämä pani alulle kultaryntäkysen, joka johti raudanlouhintatoiminnan alkamiseen alueella.Samoihin aikoihin vastarakennetut kanavat alueen Itäosissa sallivat suurten laivojen pääsyn alueelle. Rakennettiin myös tie, joka yhdistää Duluthin Minneapoliksen kaksoiskaupunkiin. Kummallekin puolelle jokea perustettiin yhteensä yksitoista pikkukaupunkia, jolloin viimeistään Duluthista oli tullut varsinainen kaupunki.


title: Duluth

text: Vuonna 1857 kuparivarat ehtyivät, ja alueen talous keskitettiin nyt enemmänkin puunhakkuuseen. Kansainvälinen finanssikriisi johti siihen, että lähes kolmasosa kaupungin perustaja-asukkaista lähtivät alueelta. 1860-luvun loppupuoliskolla liikemies Jay Cooke (Henkilö, jonka mukaan Jay Cooke State Park on nimetty), ehdotti St. Paul-Duluth-rautatien rakentamista. Nyt raudanlouhintamahdollisuudet lisääntyivät, kun Yläjärven länsi- ja pohjoispuolille saatiin kulkuyhteydet. Vuoden 1869 uudenvuodenpäivänä kaupungissa asui 14 perhettä, saman vuoden heinäkuussa asukkaita oli jo noin 3 500.


title: Duluth

text: 1800-luvun lopulla Duluth oli vakaa ja hyvinvoiva kaupunki. Duluthissa asui maailman eniten miljonäärejä suhteessa asukaslukuun, ja kaupungista oli tullut aikansa rikkaiden ihmisten leikkikenttä. Vuosisadanvaihteessa alueella ilmestyi kymmenen sanomalehteä, siellä oli kuusi pankkia, ja 11-kerroksinen pilvenpiirtäjä, the Torrey Building. Vuonna 1907 U.S. Steel ilmoitti, että 5–6 miljoonan USD hintainen tehdas rakennettaisiin alueelle. Teräksentuottaminen alkoi kahdeksan vuotta myöhemmin, oletettiin, että Duluthin asukasluku nousisi 200 000–300 000:een. Kaupunkiin kohdistui suuri suomalaisten joukkomuutto, ja Duluthista tulikin yksi suurin suomalaisten ulkomainen asutuskeskus.


title: Duluth

text: Vuosikymmenten ajan Duluthissa ilmestyi suomalainen sanomalehti, "Päivälehti". Duluthiin muutti ihmisiä myös mm. Ruotsista, Norjasta,Tanskasta, Itävallasta, Irlannista, Englannista, Italiasta, Puolasta, Unkarista, Bulgariasta, Kroatiasta, Serbiasta, Ukrainasta, Romaniasta, ja Venäjältä. Duluthin historian ehkäpä traagisin tapahtuma käytiin 15.6.1920, kun mafia tappoi kolme afroamerikkalaista sirkustyöntekijää, kun he olivat kuulleet huhuja, että 6 afroamerikkalaista olivat raiskanneet teini-ikäisen tytön. Murhat tapahtuivat 1st Streetillä, ja 2nd Avenue Eastilla, johon on nyttemmin rakennettu kaksimetrisiä pronssipatsaita kuvastamaan surmansa saaneita miehiä. 1900-luvun ensimmäisillä vuosikymmenillä Duluth oli teollisuuskaupunki, jossa oli mm. sementtitehdas, myllyjä, ja Duluth Works-tehdas.


title: Duluth

text: Vuonna 1916, I. maailmansodan aikaan, St. Louis Riverin rannalle rakennettiin telakka. Toisen maailmansodan aikaan tehtiin vastaavanlaisia rakennusrupeamia, ja kaupungin asukasluvun huippu saavutettiin vuonna 1960: 107.884 asukasta. 1970-luvun loppupuolella ulkopuolinen kilpailu alkoi olla haitallista Yhdysvaltain terästeollisuudelle. Tämä johti U.S Steel Duluth Works-tehtaan sulkemiseen vuonna 1981, joka aiheutti suuren takaiskun kaupungin teollisuudelle. Duluthia usein kutsutaan kaupungiksi, josta "Ruostealue" alkaa. Tämä sitten johti siihen, että tehtaita suljettiin lisää, mm. telakka ja Duluthin ilmavoimatuotannot jouduttiin lopettamaan.


title: Duluth

text: Vuosikymmenen lopulla kaupungin työttömyys oli jopa 15 % asukkaista. Taantuma oli erityisen haitallinen kaupungin länsipuolella, jossa Itä- ja Etelä-Eurooppalaiset työläiset olivat eläneet vuosikymmenten ajan. Kaupungin teollisuuden kulta-ajan päätyttyä, kaupungin talous suunnattiin turismiin. Kaupungin keskustaan oli rakennettu uusia tiilikatuja, näköalapaikkoja, ja vähittäismyyntipisteitä. Vanhat kaupat muutettiin kahviloiksi, kaupoiksi, ravintoloiksi ja hotelleiksi, ja uudesta Canal Parkista tehtiin trendikäs turisteille suunnattu kaupunginosa. Kaupungin asukasluku, joka oli kokenut tasaista alamäkeä 1970-luvulta lähtien, oli nyt kutakuinkin vakautunut 85 000 asukkaan paikkeille. 2000-luvun alussa Duluthista on tullut Pohjois-Minnesotan, Pohjois-Wisconsinin, ja Luoteis-Michiganin pankkialan, kauppojen, ja terveydenhuollon keskipiste. Arvioiden mukaan yli 8 000 kaupungin työpaikoista on suunnattu terveydenhuollon alalle. Taide- ja viihdeala, ja ympärivuotinen virkistystoiminta ja alueen luonto ovat kasvattaneet alueen turismia. Joka vuosi noin 3,5 miljoonaa vierailijaa kasvattaa kaupungin taloutta yli 400 miljoonalla dollarilla.


title: Duluth

text: Yhdysvaltain väestönlaskennan mukaan kaupungin kokonaispinta-ala on 226,2 km²). Duluth on pinta-alaltaan Minnesotan toinen Minnesotan suurimman Hibbingin jälkeen. Kaupungin pinta-alasta 77,89 % (176,1 km²) on maata, ja 22,11 % (50,0 km²) vettä. Duluthin kanaali yhdistää Yläjärven Duluth-Superior harboriin ja St. Louis Riveriin.


title: Duluth

text: Duluthin maantiedettä hallitsee melko jyrkähkö mäkialue. Sitä onkin kutsuttu "Keskilännen San Franciscoksi", joka viittaa San Franciscon samankaltaiseen sijaintiin mäellä, joka johtaa vilkkaaseen satamaan. Korkeuserot ovat parhaiten nähtävissä, kun vertaa Duluthin kahta eri lentokenttää. The Sky Harbor-lentokentän sääasema sijaitsee 185 metrin korkeudessa merenpinnan tasosta, Duluth International Airport taas 435 metrin korkeudessa.Kaupungin kasvettua, asutus on tupannut olemaan suurinta Yläjärven rantaviivalla. Kaupungin mäkisyyden vuoksi jotkin kadut ovat hyvin jyrkkiä, ja niistä avautuukin hieno näkymä kaupungin eri osiin.


title: Duluth

text: Duluthin talvet ovat kylmiä, ja kesät lämpimiä. Kaupungin lempinimi, "ilmastoitu kaupunki", johtuu siitä, että Yläjärvi viilentää alueen ilmastoa kesäisin. Talvisin lämpötilat voivat olla lähes –18 °C tai kylmempiä jopa viikkojen ajan. Yleensä ensilumi sataa loka-marraskuussa, ja lumi sulaa Huhtikuussa. Järven viilentävän vaikutuksen ansiosta toukokuussa saattaa yllättäen sataa melko paljonkin lunta, joka kuitenkin sulaa nopeasti pois jo lämpimän ilman takia. Yli 80 km:n päässä sisämaassa sijaitsevat kaupungit eivät tällaisia lumikuuroja yleensä koe.


title: Duluth

text: Kesät ovat melko lämpimiä, päivälämpötilat ovat keskimäärin 20–30 °C, mutta yölämpötilat voivat olla kymmenen asteen tienoilla vielä kesäkuussakin Yläjärven ranta-alueella sisämaan lämpötilojen ollessa huomattavasti lämpimämpiä. Usein säätiedotuksissa kerrotaan järven alueella olevan kylmempää. Valtavan järven takia vuodenajat tulevat melko viiveellä, marraskuu voi hyvinkin olla huhtikuuta lämpimämpi. Suurehkot lämpötilaerot kaupungissa ovat hyvinkin mahdollisia, koska maaston korkeudessa voidaan nähdä jopa 300 metrin korkeuseroja. Tämän takia mäkialueella saattaa olla lumipyry, ja järven rannalla saattaa sataa vettä samanaikaisesti.


title: Duluth

text: Duluthin väestö on lievässä kasvussa. Vuoden 2000 väestönlaskennassa kaupungissa asui 86 918 ihmistä, 35 500 kotitaloutta, ja 19 918 perhettä. Asukastiheys oli 493,5 as./km². Väestöstä 92,7 % oli lähtöisin Euroopasta, 1,6 % Afrikasta, 2,4 % edusti Amerikan alkuperäiskansoja ja 1,1 % aasialaisia.


title: Duluth

text: Kaupungin tämänhetkinen pormestari on Don Ness. Duluth sijaitsee Minnesotan kahdeksannessa hallituspiirissä, jota edustaa Jim Oberstar. Vuoden 2000 presidentinvaaleissa Green Party-kandidaatti Ralph Nader sai yli 7,0 % äänistään Duluthin asukkailta. Tämä oli yksi Yhdysvaltain suurimmista tempauksista kaupungilta, jonka asukasluku oli vähintään 85.000.


title: Duluth

text: Duluth on alueensa taloudellinen keskipiste, koska se kattaa lähes koko Koillis-Minnesotan, Luoteis-Wisconsinin, ja itäisen Michiganin niemimaan. Duluth on alueensa suurin hiilen, maataloustuotteiden, teräksen, kalkkikiven, ja sementin vientituotealue. Viime vuosina tuuliturbiiniosien kuljetuksen kasvu on ollut voimakasta, kuljetukset vievät niitä Eurooppaan ja Pohjois-Dakotaan, ja niistä myös takaisin Duluthiin.


title: Duluth

text: Duluth on suosittu turistikeskus. Duluth on välietappi retkeilymatkoille, jotka vievät pohjoiseen Valtatie 61:n kautta, ja kalastusreissuille ja erämaavaelluksille Minnesotan pohjoisosiin, mm. Superior National Forestille, ja Boundary Waters-erämaahan. Muitakin turistikohteita löytyy, ja Kanadan Ontarion Thunder Bay on saavutettavissa seuraamalla valtatietä Yläjärven viertä pitkin.


title: Duluth

text: Duluth saa sähkövoimansa Minnesota Power-yhtiöltä, jonka omistaa ALLETE Corporation. Minnesota Power tuottaa energiaa ympäri Pohjois-Minnesotan, sekä sähköntuotantotehtaalla Pohjois-Dakotassa. Jälkimmäinen kuljettaa energiaa MP-systeemiin Square Butte HVDC-linjoilla, joka päättyy Duluthin lähettyvillä.Minnesota Power pääosin käyttää läntistä hiiltä energiantuotantoon, mutta sillä on myös useita pieniä vesivoimaloita, suurin niistä on Thomson Hydroelectric Dam (Thomsonin vesivoimapato), joka sijaitsee etelään Duluthista.


title: Duluth

text: Paikalliset sanomalehdet ovat: kuukausittain ilmestyvä BusinessNorth, the Duluth News Tribune, the duluth Budgeteer News, ja ilmaislehti The Reader Weekly, Transistor, ja The Zenith.


title: Duluth

text: Tietyillä alueilla ilmestyvät Cabin Life, Lake Superior Magazine, ja New Moon Magazine.


title: Duluth

text: Duluthissa sijaitsee seuraavat korkeakoulut ja lukiot: the University of Minnesota Duluth (UMD), The College of St. Scholastica, Lake Superior College, Duluth Business University, ja Cosmetology Careers Unlimited. The UMD campus sisältää lääketiereen koulun. The University of Wisconsin - Superior and Wisconsin Indianhead Technical Collere sijaitsevat läheisessä Superiorin kaupungissa, Wisconsinin osavaltiossa.


title: Duluth

text: Suurinta osaa julkisista kouluista ylläpitää Duluth Public Schools. Duluthin alueella on myös useita itsenäisiä julkisia kouluja.


title: Duluth

text: Kaupunki tarjoaa useita eri taiteeseen liittyviä mahdollisuuksia. Kaupungin museoita ovat mm. the Duluth Art Institute, the Tweed Museum of Art, ja useita pienempiä taidegallerioita ympäri kaupunkia. Laulaja Bob Dylan on syntynyt Duluthissa. Duluthilla ja Superiorin kaupungilla on yhteisomistuksessa oleva sinfoniaorkesteri, the Duluth Superior Symphony Orchestra. Kesäisin järjestetään usein ilmaisia konsertteja Chester Parkissa, jossa paikalliset muusikot soittavat väkijoukoille, ja Bayfront Blues Festival järjestetään elokuun alussa. Vuoden 2004 alussa Duluthissa järjestettiin Gar Pride-paraati. Kaupungissa juhlitaan Homegrown Music Festivalia joka maaliskuun ensimmäisellä viikolla. Vuonna 1998 aloitetetussa vuosittaisessa festivaalissa soittaa yli 130 paikallista artistia ympäri kaupunkia.


title: Duluth

text:
Toinen musiikkifestivaali on "Junior Achievement High School ROCKS - Battle of the Bands", jossa soittaa koululaisten omia bändejä Keski-Minnesotasta Kanadan rajalle, ja Pohjois-Wisconsinista.
Tapahtuma pidetään huhtikuun puolivälissä. Myös Koillis-Minnesotan kirjapalkinnot myönnetään Duluthissa.


title: Duluth

text: Duluth myös tunnetaan Bob Dylanin synnyinkaupunkina.Duluthilla on neljä sisarkaupunkia, jotka on päättänyt Sister Cities International.


title: Friedrichshain-Kreuzberg

text: Friedrichshain-Kreuzberg on yksi Berliinin 12 hallintoalueesta (), joilla on oma, paikallisvaaleissa valittu hallintonsa ja rajoitettu itsemääräämisoikeus. Se luotiin vuonna 2001 liittämällä yhteen silloiset hallintoalueet Friedrichshain ja Kreuzberg, jotka jatkavat nykyisen hallintoalueen alaisina kaupunginosina (). Friedrichshain-Kreuzbergin pinta-ala on 20,2 neliökilometriä. Vuoden 2016 kesäkuun lopussa sen asukasluku oli 281 076 ja asukastiheys 13 819 as./km².